text:
GALAMUKANI! MAY 2015
Umphawi Komanso Vuto Losowa Pokhala Zidzatha
Baibulo lili ndi mfundo zomwe zingathandize anthu osowa pokhala komanso aumphawi. Limanenanso kuti posachedwapa, Mulungu adzathetseratu umphawi komanso vuto losowa pokhala.
Nkhani za ku Asia
Kodi mayiko a ku Asia akukumana ndi mavuto otani pa nkhani yophunzitsa komanso kuteteza nzika zawo? Kodi mfundo za m’Baibulo zingawathandize?
Umphawi Komanso Vuto Losowa Pokhala Zidzatha
M’Baibulo muli mfundo zomwe zingathandize anthu omwe akukumana ndi mavuto azachuma kuti asamade nkhawa.
Mungaphunzitse Bwanji Mwana Wanu Kuti Azikumverani?
Kodi inuyo simugwirizana ndi mwana wanu ndipo nthawi zambiri mumangochita zomwe mwanayo akufuna? M’nkhaniyi muli mfundo 5 zomwe zingathandize makolo kulera bwino ana awo.
“Mulungu Akutithandiza Kuti Tiiwale Zakale”
Anthu atatu omwe anagwidwa ndi zigawenga pa sukulu ina ku Beslan mu 2004 akufotokoza zimene zawathandiza kuiwala zomwe zinawachitikira.
Al-Khwarizmi
Anthu amaona kuti Al-Khwarizmi anali katswiri wa masamu chifukwa anayambitsa njira yosovera masamu yomwe ndi yabwino kwambiri.
Chiwawa
Kodi Mulungu amawaona bwanji anthu ochita zachiwawa? Kodi anthu achiwawa angasinthe
Kanyama Kam’madzi Komwe Kamawala Pofuna Kudziteteza
Kanyamaka kamawala osati n’cholinga choti kazioneka, koma pofuna kudziteteza.
Zina zimene zili pawebusaiti
Kodi pa Nyumba ya Ufumu Pamachitika Zotani?
Onani mkati mwa Nyumba ya Ufumu kuti mudziwe zimene zimachitika.
Uzipempha Mwaulemu Ndiponso Uzithokoza
Kalebe waphunzira kuti kupempha mwaulemu ndiponso kuthokoza ndi kofunika kwambiri.


c: text/html

text:
ZOTI ANA ACHITE POPHUNZIRA
ZOTI MUCHITE POPHUNZIRA
Imbani Nyimbo Yothandiza Kukhala Olimba Mtima
Zinanso
Kodi Mungalimbikitse Ndani?
Zochitazi zingathandize ana a pakati pa zaka 8 ndi 12 kuti adziwe zimene angachite kuti alimbikitse munthu.
Mzimu Woyera Umatulutsa Makhalidwe Abwino
Zochitazi zingathandize ana azaka za pakati pa 8 ndi 12 kuti aphunzire makhalidwe amene mzimu woyera umatulutsa.
Makhalidwe Omwe Munthu Wabwino Ayenera Kukhala Nawo
Zithunzizi n’zothandiza ana a zaka 8 mpaka 12 kuti akhale ndi makhalidwe abwino.

robotstxt: allowed

filter: keep


text:
Lemba la Chaka cha 2015
“Yamikani Yehova, chifukwa iye ndi wabwino.”
—Salimo 106:1
Yehova anapulumutsa Aisiraeli pa Nyanja Yofiira pamene Farao ndi asilikali ake ankawathamangira. Apa Aisiraeliwo anali ndi zifukwa zambiri zowachititsa kumuyamikira. Ifenso tiyenera kuyamikira Yehova. N’zoona kuti timakumana ndi mavuto komanso timakhumudwa. Koma izi zikachitika, kukumbukira madalitso amene tili nawo kukhoza kutilimbikitsa.
Posachedwapa Yehova adzatidalitsa kwambiri. Iye adzatimasula n’kuthetsa mavuto athu onse. Kaya tikumane ndi vuto lotani, tiyenera kudziwa kuti Yehova sadzatisiya. Iye amatipatsa zinthu zonse zotithandiza kuti tizimutumikira mokhulupirika. Nthawi zonse amakhala “pothawira pathu ndi mphamvu yathu, thandizo lopezeka mosavuta pa nthawi ya masautso.” (Sal. 46:1) Kukumbukira zimenezi kungatithandize kuti tipirire mavuto oopsa kwambiri. Choncho m’chaka chonse chikubwerachi, tiyeni tiziganizira madalitso athu ‘n’kumayamika Yehova chifukwa iye ndi wabwino ndipo kukoma mtima kwake kosatha kudzakhalapobe mpaka kalekale.’—Sal. 106:1.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
6 Davide anasonkhanitsanso amuna onse osankhidwa mwapadera mu Isiraeli,+ okwana 30,000.
2 Ndiyeno Davide ndi anthu onse amene anali naye ananyamuka ndi kupita ku Baale-yuda+ kuti akatenge likasa+ la Mulungu woona. Pa likasa limeneli amaitanira dzina+ la Yehova wa makamu,+ wokhala pamwamba pa akerubi.+
3 Koma iwo anakweza likasa la Mulungu woona pangolo yatsopano+ kuti alichotse kunyumba ya Abinadabu+ imene inali paphiri. Uza ndi Ahiyo,+ ana aamuna a Abinadabu, anali kutsogolera ngolo yatsopanoyo.
4 Choncho ananyamula likasa la Mulungu woona kulichotsa kunyumba ya Abinadabu imene inali paphiri, ndipo Ahiyo anali kuyenda patsogolo pa Likasa.
5 Davide pamodzi ndi nyumba yonse ya Isiraeli anali kusangalala pamaso pa Yehova, akuimba mitundu yonse ya zoimbira za mtengo wofanana ndi mtengo wa mkungudza. Anali kuimbanso zeze,+ zoimbira za zingwe,+ zinganga+ ndi maseche+ osiyanasiyana.
6 Kenako anafika kumalo opunthira mbewu a ku Nakoni, ndipo Uza+ anatambasulira dzanja lake pa likasa la Mulungu woona n’kuligwira,+ chifukwa ng’ombe zinatsala pang’ono kuligwetsa.
7 Pamenepo mkwiyo wa Yehova+ unayakira Uza ndipo Mulungu woona anamukantha+ pomwepo chifukwa cha kuchita chinthu chosalemekeza Mulungu chimenechi. Moti Uza anafera pomwepo, pafupi ndi likasa la Mulungu woona.+
8 Zitatero, Davide anakwiya chifukwa mkwiyo wa Yehova unaphulikira Uza modzidzimutsa. Chotero malo amenewo amatchedwa dzina lakuti Perezi-uza kufikira lero.+
9 Tsiku limenelo, Davide anachita mantha kwambiri chifukwa cha Yehova,+ ndipo anati: “Kodi likasa la Yehova lidzabwera bwanji kumene ine ndikukhala?”+
10 Pamenepo Davide sanafunenso kutenga likasa la Yehova kupita nalo kumene iye anali kukhala, ku Mzinda wa Davide.+ Chotero Davide analipatutsira kunyumba ya Obedi-edomu+ Mgiti.+
11 Likasa la Yehova linakhalabe kunyumba ya Obedi-edomu Mgiti kwa miyezi itatu, ndipo Yehova anapitiriza kudalitsa+ Obedi-edomu ndi banja lake lonse.+
12 Pamapeto pake uthenga unafika kwa Mfumu Davide wonena kuti: “Yehova wadalitsa nyumba ya Obedi-edomu ndi zake zonse chifukwa cha likasa la Mulungu woona.” Davide atamva mawu amenewa anapita kukatenga likasa la Mulungu woona kunyumba kwa Obedi-edomu ndi kupita nalo ku Mzinda wa Davide, akusangalala.+
13 Tsopano onyamula+ likasa la Yehova atangoyenda mapazi 6, nthawi yomweyo Davide anapereka nsembe ng’ombe yamphongo ndi chiweto chonenepa.+
14 Davide ankavina mozungulira pamaso pa Yehova ndi mphamvu zake zonse. Apa n’kuti Davide atavala efodi+ wansalu.
15 Davide ndi nyumba yonse ya Isiraeli anali kupita ndi likasa+ la Yehova, akufuula mokondwera+ ndi kuimba lipenga la nyanga ya nkhosa.+
16 Ndiyeno pamene likasa la Yehova linalowa mu Mzinda wa Davide, Mikala+ mwana wamkazi wa Sauli anasuzumira pawindo kuyang’ana pansi ndipo anaona Mfumu Davide akudumphadumpha ndi kuvina mozungulira pamaso pa Yehova. Pamenepo Mikala anayamba kum’peputsa+ mumtima mwake.+
17 Ndiyeno analowetsa likasa la Yehova muhema limene Davide anamanga n’kuika likasalo pamalo ake muhemalo.+ Kenako Davide anapereka kwa Yehova nsembe zopsereza+ ndi nsembe zachiyanjano.+
18 Davide atamaliza kupereka nsembe zopsereza ndi nsembe zachiyanjano, anadalitsa+ anthu m’dzina la Yehova+ wa makamu.
19 Kuwonjezera apo, anthu onse, khamu lonse la Isiraeli, mwamuna komanso mkazi, aliyense wa iwo anapatsidwa+ keke yozungulira yoboola pakati, zipatso za kanjedza zouma zoumba pamodzi ndi mphesa zouma zoumba pamodzi.+ Kenako aliyense wa anthuwo anapita kunyumba yake.
20 Tsopano Davide anabwerera kunyumba kwake kuti akadalitse banja lake.+ Pamenepo Mikala+ mwana wamkazi wa Sauli anatuluka kukakumana naye ndipo anati: “Lerotu mfumu ya Isiraeli yaonetsa ulemerero wake+ mwa kudzivula pamaso pa akapolo aakazi a atumiki ake, monga mmene munthu wopanda nzeru amadzivulira mopanda manyazi ngakhale pang’ono!”+
21 Poyankha, Davide anauza Mikala kuti: “Ine ndinali kusangalala pamaso pa Yehova amene anandisankha kuti ndikhale mtsogoleri+ wa anthu a Yehova, Aisiraeli, m’malo mwa bambo ako ndi banja lawo lonse, ndipo ndidzasangalala pamaso pa Yehova.+
22 Ndipotu ndipitiriza kudzipeputsa kuposa pamenepa,+ moti ndidzichepetsa m’maso mwanga. Ndine wotsimikiza mtima kudzipezera ulemerero pamaso pa akapolo aakazi amene ukunenawo.”+
23 Choncho Mikala+ mwana wamkazi wa Sauli sanakhalepo ndi mwana mpaka tsiku la imfa yake.
Patsani ena
Patsani ena
2 Samueli 6
Baibulo la Dziko Latsopano la Malemba Opatulika
https://www.jw.org/finder?docid=1011452&Book=10&Chapter=6&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D6%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NTCHITO YOLALIKIRA NDI KUPHUNZITSA PADZIKO LONSE
Oceania
MAYIKO 29
KULI ANTHU 40,208,390
OFALITSA 97,583
MAPHUNZIRO A BAIBULO 64,675
Ankagawira Timaphukusi Tamabuku
Zimakhala zovuta kuti anthu akalalikire m’zilumba zina ku Micronesia. Ndiyeno abale ndi alongo a ku Marshall Islands ananyamuka ulendo wa masabata awiri. Ulendowu unali wa pa boti. Iwo anachoka kuchilumba cha Majuro, n’kukafika kuzilumba zina ziwiri.
Kuti ntchito yawo iyende bwino, abalewa asananyamuke anakonza timaphukusi tamabuku. M’kaphukusi kalikonse ankaikamo magazini 4 ndi timabuku tiwiri. Anachita izi podziwa kuti zidzakhala zovuta kubwererako. Ndiyeno akapeza munthu wofuna kuphunzira, ankamusiyira kaphukusiko kuti akatsala azigawira anzake kapena achibale ake. Pa masabata awiriwo, abale ndi alongowa anagawira timabuku 531 magazini 756 ndi mabuku 7.
“Tikuthokoza Chifukwa Chotikumbukira”
Mu February 2014, alongo 5 ndi m’bale mmodzi a ku Papua New Guinea ananyamuka ulendo wa masiku 10 kupita kuchilumba china. Kumeneko anapeza anthu ambiri ofuna kuphunzira ndipo tikaphatikiza magazini ndi mabuku amene anagawira anakwana 1,064. Mlongo wina dzina lake Relvie anati: “Tsiku loyamba tinalalikira mpaka m’ma 3 koloko madzulo ndipo madzi anatithera. Tinalakhula kwambiri moti mkamwa mwathu munali gwa ndipo nsagwada zinkatipweteka. Ndiyeno ndikulankhula ndi mtsikana wina, ndinkafuna kuwerenga lemba koma ndinalephera chifukwa cha ludzu. Nthawi yomweyo mtsikanayo anandipatsa madzi.”
Ndiyeno usiku womaliza m’mudzi wina, tinachita msonkhano. Panafika anthu a m’mudzimo ndipo panali atsogoleri azipembedzo. Relvie anati: “Ndinkamva ngati ndine Sitefano ndipo ndili pamaso pa Khoti Lalikulu la Ayuda. Kusiyana kwake kunali koti anthu amene tinali nawo ankasangalala nafe.” Ofalitsa 6 aja atamaliza kulankhula, mphunzitsi wamkulu wa Sande Sukulu ya chipembedzo cha Lutheran anaimirira n’kuthokoza mayi ake aakulu omwe anali m’gulu la ofalitsawo. Pothokozapo ananena kuti: “Mwachita bwino kwambiri. Muli ngati mkazi wachisamariya amene anapita kwa achibale ake kukawauza zinthu zabwino zimene anamva kwa Yesu. Tikuthokoza kwambiri chifukwa chotikumbukira.”
Kodi Ana Ang’ono Angalalikire?
Pachilumba cha Tarawa m’dera la Kiribati, pali kamnyamata ka zaka 7 dzina lake Teariki. Tsiku lina kankalalikira ndi bambo ake dzina lawo a Tueti. Atafika panyumba ina anapeza anthu 10 a zaka za m’ma 20. Bambowo atawalalikira, m’modzi wa anthuwo anati: “Anthu inu mumakonda kulalikira ndi tiana. N’chifukwa chiyani mumawavutitsa chonchi? Kodi ana ang’ono angalalikire?”
Tueti anayankha kuti: “Kapena mukufuna kuti akulalikireni? Bwanji ineyo ndituluke ndiyeno mumve zimene angakuuzeni.” Onse anayankha kuti: “Tatulukani tione.”
Tueti atatuluka, mwanayo anafunsa anthuwo kuti: “Kodi mumalidziwa dzina la Mulungu?”
M’modzi wa anthuwo anayankha kuti: “Ndi Yesu!” Ndipo wina anayankha kuti “Mulungu.” Wina anayankha kuti: “Ambuye.”
Ndiyeno mwanayo anati: “Tiyeni tione zimene Baibulo limanena. Tiwerenge Yesaya 42:5.” Atawerenga limodzi anawafunsa kuti: “Kodi lembali likunena za ndani?”
Mtsikana wina anayankha kuti: “Likunena za Mulungu.” Ndiyeno mwanayo anati: “Ee Mulungu woona. Ndiyeno kodi Mulungu woonayo akutiuza zotani pa vesi 8? Apa akuti ‘Ine ndine Yehova. Dzina langa ndi limeneli, ndipo sindidzapereka ulemu wanga kwa wina aliyense.’ Tsopano mwaliona dzina la Mulungu?”
Onse anayankha pamodzi kuti, “Ee. Ndi Yehova.”
Mwanayo ataona kuti aliyense akuchita chidwi anawafunsa kuti: “Kodi mukudziwa ubwino wogwiritsa ntchito dzina la Mulungu lakuti Yehova? Kuti tipeze yankho, tiyeni tiwerenge Machitidwe 2:21. Lembali likuti, ‘Aliyense woitana pa dzina la Yehova adzapulumuka.’ Ndiyeno lembali lati ubwino wake ndi wotani?”
Mtsikana wina pagululo anati, “Kuti tidzapulumuke.”
Pa nthawiyi bambo a Teariki analowa ndipo anafunsa anthuwo kuti: “Mwaona bwanji? Kodi ana ang’ono sangalalikire? Kodi n’kulakwa kuti tiziyenda nawo polalikira?” Onse pagululo anavomereza kuti anawo amadziwa zinthu ndipo m’pomveka kuti azilalikira. Kenako bambowo anati: “Inunso mukanaphunzira Baibulo ngati mmene Teariki wachitira, bwenzi mukulalikira bwinobwino.”
Uthenga Wabwino Unafika Kumidzi ya Kumapiri
M’bale wina dzina lake Jean-Pierre amagwira ntchito pa ofesi ya omasulira mabuku ku Port-Vila ku Vanuatu. Mu November 2013, iye anayenda ulendo wa pa ndege kupita pachilumba china kukachita msonkhano wadera. Atangotsika ndege, anthu ochokera kum’mwera kwa chilumbachi anafika n’kumupempha mabuku. Iye anagawira magazini onse amene anatenga. Kenako mtsogoleri wa chipembedzo wina anafika kudzapemphanso mabuku. Anapemphanso kuti iye apite kumudzi wawo ndipo anati: “Kulitu njala ya Mawu a Mulungu. Mubwere mudzatiyankhe mafunso athu.” Msonkhanowo utatha, Jean-Pierre anauyamba ulendo wopita kumudziwo ndipo unali pamwamba penipeni pa phiri. Atafika analandiridwa bwino kwambiri n’kukambirana nawo kapepala ka Uthenga Wabwino Nambala 38 konena zoti akufa adzauka. Panali anthu pafupifupi 30 ndipo anawauza kuti aziona m’Mabaibulo awo zimene iye akuwerenga. Anthuwo anali anjaladi moti zokambiranazi zinatenga maola 7. Wachikulire wina wa zaka 70 anati: “Ine chibadwire sindinamvepo mfundo zomveka chonchi zokhudza akufa.”
Jean-Pierre anagona komweko m’chipinda chimodzi ndi wansembe. Podzuka m’mawa, anapeza kuti wansembeyo akuwerenga magazini. Ndiyeno Jean-Pierre anamufunsa kuti: “Mukuwerenga za chiyani?” Iye anayankha mosangalala kuti akuwerenga za Ufumu wa Mulungu. Anavomereza zoti Ufumu wa Mulungu sunali m’mitima ya Afarisi amene Yesu ankalankhula nawo pa Luka 17:21. Ndiyeno anapitiriza kuti zimene tchalitchi chake chimanena, zoti Ufumu wa Mulungu umakhala m’mitima ya anthu, si zoona. Jean-Pierre atabwerera ku Port-Vila anapitiriza kukambirana pa foni ndi anthu amene anawapezawo. Abale atatu a mpingo wapafupi anadzipereka kuti akachite Chikumbutso pachilumbachi ndipo kunasonkhana anthu 109.


text: 5 Mafumu onse a Aamori+ amene anali kutsidya la kumadzulo kwa mtsinje wa Yorodano, ndi mafumu onse a Akanani+ amene anali m’mphepete mwa nyanja, anamva zakuti Yehova anaphwetsa madzi a mtsinje wa Yorodano pamaso pa ana a Isiraeli kufikira atawoloka. Atamva zimenezo, mitima yawo inasungunuka ndi mantha,+ moti anatheratu mphamvu poopa ana a Isiraeli.+2 Pa nthawi imeneyo, Yehova anauza Yoswa kuti: “Panga timipeni tamiyala kuti udule khungu+ la ana a Isiraeli kachiwiri.”3 Chotero Yoswa anapanga timipeni tamiyala, ndipo anadula khungu la ana a Isiraeli. Zimenezi zinachitikira ku Gibeyati-haaraloti.+4 Yoswa anadula khungu la ana a Isiraeliwo chifukwa chakuti anthu onse amene anatuluka mu Iguputo, amuna onse otha kupita kunkhondo, anali atafera+ m’chipululu pa ulendo wochokera ku Iguputo.5 Anthu onse amene anatuluka mu Iguputo anali odulidwa. Koma onse amene anabadwira m’chipululu pa ulendo wochokera ku Iguputo, sanadulidwe.6 Ana a Isiraeliwo anayenda m’chipululu zaka 40,+ mpaka amuna onse otha kupita kunkhondo amene anatuluka mu Iguputo atatha, amene sanamvere mawu a Yehova. Amenewo Yehova anawalumbirira kuti sadzawalola kuona dziko+ limene Yehova analumbirira makolo awo kuti adzalipereka kwa anthu ake,*+ dziko loyenda mkaka ndi uchi.+7 Iye analowetsa m’dzikomo ana awo m’malo mwa makolowo.+ Ana amenewa Yoswa anawadula khungu, chifukwa sanadulidwe pa nthawi imene anali pa ulendo.8 Atamaliza kuchita mdulidwe pamtundu wonsewo, anthuwo anakhala m’malo awo mumsasa mpaka atachira.+9 Kenako Yehova anauza Yoswa kuti: “Lero ndachotsa chitonzo cha Iguputo pa inu.”+ Chotero malowo anayamba kuwatchula kuti Giligala,+ kufikira lero.10 Ana a Isiraeliwo anakhalabe ku Giligala. Anachita pasika madzulo pa tsiku la 14 la mweziwo,+ ali m’chipululu cha Yeriko.11 Tsiku lotsatira, iwo anayamba kudya zokolola za m’dzikomo. Pa tsikuli anayamba kudya mikate yopanda chofufumitsa+ ndiponso tirigu wokazinga.12 Mana analeka kugwa pa tsikuli, pamene ana a Isiraeli anadya zokolola za m’dzikomo. Kuyambira pamenepo, mana sanagwenso pakati pa ana a Isiraeli.+ Chotero, chaka chimenechi n’chimene iwo anayamba kudya zokolola za m’dziko la Kanani.+13 Tsiku lina Yoswa ali pafupi ndi Yeriko, anakweza maso ake ndipo anaona mwamuna wina+ ataima potero patsogolo pake, ali ndi lupanga m’dzanja lake.+ Pamenepo Yoswa anayandikira munthuyo ndi kumufunsa kuti: “Kodi uli kumbali yathu kapena kumbali ya adani athu?”14 Munthuyo anayankha kuti: “Iyayi, koma ine pokhala kalonga wa gulu lankhondo la Yehova, tsopano ndabwera.”+ Yoswa atamva mawu amenewo, anagwada n’kuwerama mpaka nkhope yake pansi,+ ndipo anamuuza kuti: “Lankhulani mbuyanga kwa kapolo wanu.”15 Ndiyeno kalonga wa gulu lankhondo la Yehovayo anauza Yoswa kuti: “Vula nsapato zako, chifukwa malo amene waimapowo ndi oyera.” Nthawi yomweyo, Yoswa anavula nsapato zake.+


text:
“Mulungu Anamuika Kukhala Ambuye Ndi Khristu” (Mbali Yoyamba)
N’chiyani chimakupangitsani kukhulupirira kuti Mulungu anamuika Yesu kukhala Ambuye ndi Khristu? Onerani vidiyoyi kuti ikuthandizeni kukumbukira mfundo zosonyeza kuti Mulungu anaikadi Yesu kukhala Ambuye ndi Khristu.
Onaninso
Yesu Ndi Mesiya Amene Mulungu Ananeneratu Kuti Adzabwera
Yesu anakwaniritsa maulosi onse a m’Baibulo onena za Mesiya. Werengani m’Baibulo lanu kuti muone umboni wosonyeza kuti maulosi onse onena za Mesiya anakwaniritsidwadi.
Zimene Baibulo Limanena Zokhudza Mesiya
Kodi mukudziwa kuti Baibulo linalosera kuti Mesiya adzafa asanamalize ntchito yake?
Yesu—Ndi Njira, Choonadi Ndi Moyo
Werengani bukuli kuti mudziwe zonse zimene zinachitika pa moyo wa Yesu monga mmene Baibulo limafotokozera.


text:
MUTU 3
Zimene Mungachite Pothetsa Mavuto
“Khalani okondana kwambiri, pakuti chikondi chimakwirira machimo ochuluka.”—1 Petulo 4:8
Mukakwatirana mukhoza kukumana ndi mavuto osiyanasiyana. Mavutowa angabwere chifukwa chakuti mumaona zinthu ndiponso kuganiza mosiyana. Koma angabwerenso chifukwa cha anthu ena kapena zinthu zina zimene simunkaziyembekezera.
Tingafune kungonyalanyaza mavutowo koma Baibulo limatilimbikitsa kuti tiyenera kuyesetsa kuwathetsa. (Mateyu 5:23, 24) Kugwiritsa ntchito mfundo za m’Baibulo kungakuthandizeni kuchita zimenezi.
1 MUZIKAMBIRANA VUTOLO
ZIMENE BAIBULO LIMANENA: Pali “nthawi yolankhula.” (Mlaliki 3:1, 7) Ndi bwino kupeza nthawi yokambirana vutolo. Muzifotokozera mwamuna kapena mkazi wanu mmene mukumvera mumtima mwanu komanso maganizo anu pa nkhaniyo. Nthawi zonse ‘muzilankhula zoona.’ (Aefeso 4:25) Ngakhale mutakhumudwa kwambiri pewani kukangana. Kuyankha modekha kungathandize kuti nkhani yaing’ono isakule n’kufika pa mkangano woopsa.—Miyambo 15:4; 26:20.
Ngakhale pamene maganizo anu akusiyana ndi a mnzanuyo muyenera kukhalabe aulemu komanso achikondi. (Akolose 4:6) Muziyesetsa kuthana ndi vuto mwamsanga ndipo musasiye kulankhulana.—Aefeso 4:26.
ZIMENE MUNGACHITE:
Sankhani nthawi yabwino yoti mukambirane
Wina akamalankhula, musamam’dule mawu. Muzidikira kuti amalize
2 MUZIMVETSERA BWINO
ZIMENE BAIBULO LIMANENA: “Khalani ndi chikondi chenicheni pakati panu. Posonyezana ulemu, khalani patsogolo.” (Aroma 12:10) Kumvetsera bwinobwino n’kofunika. Yesetsani kumvetsa maganizo a mnzanuyo mwachifundo ndiponso modzichepetsa. (1 Petulo 3:8; Yakobo 1:19) Musamangonamizira kuti mukumvetsera. Ngati zingatheke, siyani kaye zimene mukuchita kuti mumvetsere mwatcheru kapena m’pempheni kuti mukambirane nthawi ina. Mukamaona kuti mwamuna kapena mkazi wanu ndi mnzanu osati mdani wanu ‘simudzafulumira kukwiya.’—Mlaliki 7:9.
ZIMENE MUNGACHITE:
Pitirizani kumvetsera bwinobwino ngakhale mnzanu atanena zinthu zokukhumudwitsani
Yesetsani kumvetsa mmene akumvera mumtima wake. Muziyang’ana mmene nkhope yake ikuonekera ndiponso kumva mmene akulankhulira
3 MUZICHITA ZIMENE MWAGWIRIZANA
ZIMENE BAIBULO LIMANENA: “Kugwira ntchito iliyonse kumapindulitsa, koma kungolankhula mawu chabe kumasaukitsa.” (Miyambo 14:23) Kungogwirizana zochita si kokwanira. Ndi bwino kuchita zimene mwagwirizanazo. N’zoona kuti pangafunike kuchita khama kwambiri koma n’zothandiza. (Miyambo 10:4) Mukamachita zinthu mogwirizana ‘mudzapeza mphoto yabwino’ chifukwa cha khama lanu.—Mlaliki 4:9.
ZIMENE MUNGACHITE:
Onani zimene aliyense angachite pothana ndi vutolo
Nthawi zina muzionanso ngati zimene munagwirizana zikutheka
Onaninso
Kodi Mungatani Kuti Muzimvetsera Mwamuna Kapena Mkazi Wanu Akamalankhula?
Kumvetsera mwatcheru si luso chabe koma ndi njiranso yosonyezera kuti mnzanuyo mumamukonda. Werengani nkhaniyi kuti mudziwe zimene mungachite kuti muzimvetsera mwamuna kapena mkazi wanu akamalankhula.
Kodi Mungapewe Bwanji Kulankhula Mawu Achipongwe?
Kodi mungatani ngati banja lanu lasokonekera chifukwa choti inuyo ndi mkazi kapena mwamuna wanu mumakonda kulankhulana mawu achipongwe?
Zimene Mwamuna ndi Mkazi Angachite Kuti Asamasiye Kulankhulana Akasemphana Maganizo
Kodi chimachititsa n’chiyani kuti mwamuna ndi mkazi wake asiye kulankhulana, nanga n’chiyani chingathandize kuti athetse kusamvana?


text:
TSANZIRANI CHIKHULUPIRIRO CHAWO | YOSEFE
“Ndingachitirenji Choipa Chachikulu Chonchi N’kuchimwira Mulungu?”
GULU la amalonda lomwe linagula Yosefe linali litatsala pang’ono kufika ku Iguputo ndipo linkadutsa m’mbali mwa mtsinje wa Nailo. Yerekezani kuti mukuona anthuwa akuyenda motsogozana limodzi ndi ngamila zawo ndipo akumva kulira kwa mbalame za m’madzi. Mbalame zina zikuuluka chifukwa chodzidzimutsidwa ndi phokoso la amalondawo. Njira imene anthuwa anadutsa inali yopita kutauni ina ya ku Iguputo. Pa nthawiyi Yosefe anayamba kuona kuti wafika m’dziko lachilendo. Iye anaona kuti nyengo ya kuderali inali yotentha komanso ankamva kafungo ka maluwa ndi zomera za m’madzi. Zimenezi zinapangitsa kuti ayambe kukumbukira kwawo ku Heburoni, komwe nyengo yake inali yosiyana kwambiri ndi ku Iguputo.
Ndiyeno yerekezani kuti mukumva phokoso la anyani akulira m’mitengo ikuluikulu. Pa ulendowu, gulu la amalondali linkakumana ndi anthu osiyanasiyana. Koma Yosefe sankamva chinenero chimene anthuwa ankalankhula. Choncho ayenera kuti akazindikira tanthauzo la mawu enaake ankawasunga kuti aziwakumbukira chifukwa ankadziwa kuti basi sadzapitanso kwawo.
Mavuto amene Yosefe ankakumana nawowa anali oposa msinkhu wake chifukwa pa nthawiyi n’kuti ali ndi zaka 17 kapena 18 zokha. Mavuto onsewa anayamba chifukwa choti abale ake ankamuchitira nsanje popeza bambo awo ankamukonda kwambiri. Choncho iwo ankafuna kumupha koma kenako anangomugulitsa. (Genesis 37:2, 5, 18-28) Amalondawa anayenda ulendowu kwa milungu ingapo ndipo tsopano anali atatsala pang’ono kufika pamalo ogulitsira malonda. Onse chimwemwe chinali chitadzaza tsaya chifukwa ankaona kuti apeza ndalama zambiri akagulitsa Yosefe komanso katundu wina amene anatenga. Kodi n’chiyani chinathandiza Yosefe kuti alimbe mtima pa nthawi yovutayi? Nanga chitsanzo chake chingatithandize bwanji kuti tizikhalabe ndi chikhulupiriro tikakumana ndi mavuto?
“YEHOVA ANAKHALABE NDI YOSEFE”
Baibulo limanena kuti: “Tsopano Yosefe uja, Aisimaeli anapita naye ku Iguputo, ndipo kumeneko anakam’gulitsa kwa Potifara. Potifara anali Mwiguputo, yemwe anali nduna ya panyumba ya Farao, komanso mkulu wa asilikali olondera mfumu.” (Genesis 39:1) Lembali likutithandiza kuganizira mmene Yosefe ankamvera mumtima mwake chifukwa likuti anagulitsidwanso kachiwiri. Ankangodziona ngati katundu wachabechabe woti anthu akhoza kumugulitsa nthawi iliyonse imene afuna. Taganizirani mmene ankamvera pamene Potifara anamutenga n’kumapita naye kunyumba kwake kudutsa m’njira yomwe munali anthu pikitipikiti. Ndipotu m’mbali mwa njirayi munali masitolo ambirimbiri.
Atafika kunyumba ya Potifara, zimene Yosefe anaona zinali zachilendo zokhazokha. Iye anali asanaonepo nyumba yotero chibadwireni. Kuyambira ali mwana, ankakhala m’mahema ndipo ankangokhalira kusamuka limodzi ndi nkhosa zawo. Popeza Potifara anali wolemera, anali ndi chinyumba chachikulu kwambiri komanso chokongola. Akatswiri ofukula zinthu zakale amanena kuti anthu a ku Iguputo ankakhala ndi minda ya maluwa yokongola kwambiri. M’mbali mwa mindayi ankadzalamo mitengo komanso mkati mwake ankakumbamo madamu omwe ankadzalamo zomera zina za m’madzi. Nyumba zina ankazimanga pakati pa minda ya maluwa ndipo izi zinkapangitsa kuti m’nyumbamo muzilowa kamphepo kayaziyazi. Nyumbazi zinkakhala ndi mawindo ambiri, zipinda zogona zambiri komanso chipinda chodyera chachikulu. Ankamanganso nyumba zogona antchito.
Kodi zimenezi zinagometsa Yosefe moti anaiwala kwawo? Ayi. Ndipotu zinangomupangitsa kuti azikumbukira kwambiri kwawo. Anthu a ku Iguputo anali achilendo kwa iye chifukwa cha chinenero chawo, mmene ankavalira komanso chipembedzo chawo. Ankalambira milungu yonyenga yambirimbiri, ankakhulupirira mizimu, ankachita zamatsenga komanso ankakhulupirira kuti munthu akamwalira amakakhala ndi moyo kwinakwake. Koma pali chinthu chimodzi chimene chinathandiza Yosefe kuti asamaone ngati ali yekhayekha. Baibulo limanena kuti: “Yehova anakhalabe ndi Yosefe.” (Genesis 39:2) N’kutheka kuti Yosefe ankapemphera kwa Yehova n’kumuuza zakukhosi kwake chifukwa Baibulo limati: “Yehova ali pafupi ndi onse oitanira pa iye.” (Salimo 145:18) Kodi Yosefe ankachitanso chiyani chomwe chinamuthandiza kuti azikondabe Mulungu wake?
Yosefe anapewa kumangoganizira za mavuto amene ankakumana nawo ndipo ankagwira ndi mtima wonse ntchito yomwe anapatsidwa. Zimenezi zinapangitsa kuti Yehova amudalitse ndipo abwana ake anayamba kumukonda kwambiri. Potifara anaona kuti Yehova ankadalitsa kwambiri Yosefe. Ndipo n’zosakayikitsa kuti zimenezi zinapangitsa kuti zinthu ziziyenda bwino panyumba ya Potifara. Pamapeto pake Potifara anayamba kukhulupirira kwambiri Yosefe moti anasiya chilichonse m’manja mwake.—Genesis 39:3-6.
Yosefe ndi chitsanzo chabwino kwambiri kwa achinyamata amene amatumikira Mulungu chifukwa nawonso amakumana ndi mavuto osiyanasiyana. Akakhala kusukulu, nthawi zina amaona kuti ali okha chifukwa anzawo amachita zinthu zosiyana ndi zimene iwowo amakhulupirira. Mwachitsanzo, anthu ambiri amapanga zamizimu komanso amaona kuti moyo ulibe cholinga chenicheni. Ngati nanunso mukukumana ndi mavuto ngati amenewa, dziwani kuti Yehova sanasinthe. (Yakobo 1:17) Iye amadalitsa anthu okhulupirika komanso amene amachita zinthu mwakhama. Inunso mukamachita zimenezi, Mulungu adzakudalitsani kwambiri.
Baibulo limanena kuti Yosefe anapitiriza kukula ndipo anali “wokongola m’maonekedwe ndi wa thupi loumbika bwino.” Komatu zimenezi zinamubweretsera mavuto chifukwa munthu akakhala wokongola, nthawi zambiri anthu amamusilira.
“IYE SANAMVERE”
Yosefe ankaona kuti kukhulupirika ndi khalidwe lofunika kwambiri koma mkazi wa Potifara sankaona choncho. Posonyeza umboni wa zimenezi, Baibulo limanena kuti: “Mkazi wa mbuyake anayamba kuyang’ana Yosefe momusirira, moti anali kumuuza kuti: ‘Ugone nane.’” (Genesis 39:7) Kodi Yosefe anakopeka ndi mkazi wolambira milungu yonyengayu? Baibulo silisonyeza kuti Yosefe analibe chilakolako cha kugonana chomwe chimakhala champhamvu munthu akakhala wachinyamata. Ndipotu mkazi wa Potifara ayenera kuti anali wokongola komanso wolemekezeka chifukwa mwamuna wake anali nduna ya panyumba ya Farao ndipo anali wolemera kwambiri. Kodi Yosefe anaganiza kuti palibe vuto kugona ndi mkazi wa Potifara bola ngati mwamuna wake atapanda kudziwa? Kodi anakopeka ndi zimene mkaziyu akanamupatsa akanagona naye?
Kunena zoona, sitingadziwe zinthu zonse zimene Yosefe ankaganiza pa nthawiyi. Komabe tingathe kudziwa maganizo ake pa nkhaniyi poona zimene anayankha mkazi wa Potifara. Iye anati: “Chifukwa cha ine, mbuye wanga sadera nkhawa za chilichonse m’nyumba muno, ndipo chilichonse chimene iye ali nacho wachipereka m’manja mwanga. M’nyumba muno mulibe woyang’anira woposa ine, ndipo mbuye wanga anaika chilichonse m’manja mwanga kupatulapo inuyo, chifukwa ndinu mkazi wake. Ndiye ndingachitirenji choipa chachikulu chonchi n’kuchimwira Mulungu?” (Genesis 39:8, 9) Yerekezani kuti mukumuona Yosefe akulankhula mawu amenewa motsimikiza komanso molimba mtima. Zinkamunyansa kwambiri akaganizira zinthu zoipa zimene mkaziyu ankamukakamiza kuti achite. N’chifukwa chiyani zinkamunyansa?
Kumbukirani kuti Yosefe ananena kuti mbuye wake ankamudalira. Potifara anasiya chilichonse cha m’nyumba yake m’manja mwa Yosefe, kupatulapo mkazi wake. Yosefe akanagona ndi mkazi wa mbuye wake zikanapangitsa kuti mbuye wakeyo asiye kumudalira. Koma chifukwa chachikulu chimene anakanira kugona ndi mkaziyu chinali chakuti sankafuna kuchimwira Mulungu wake, Yehova. Makolo ake anamuphunzitsa mmene Mulungu amaonera ukwati komanso kukhala wokhulupirika m’banja. Pamene Yehova ankayambitsa ukwati, anaperekanso malangizo a mmene banjalo liyenera kukhalira. Mwamuna ndi mkazi wake anayenera kukhala “thupi limodzi.” (Genesis 2:24) Anthu amene sanatsatire malangizo amenewa anakhumudwitsa Mulungu. Mwachitsanzo, iye anatsala pang’ono kulanga anthu amene ankafuna kugonana ndi mkazi wa Abulahamu komanso mkazi wa Isaki. Azimayi onsewa anali agogo ake a Yosefe. (Genesis 20:1-3; 26:7-11) Yosefe anamvetsa bwino zimene makolo ake anamuphunzitsazi ndipo ankayesetsa kuzitsatira pa moyo wake.
Koma mkazi wa Potifara sanasangalale ndi zimene Yosefe anamuyankha chifukwa anaona kuti Yosefe yemwe anali kapolo wake, akumukana mochititsa manyazi. Komanso Yosefe anamuuza kuti zimene ankamukakamiza kuti achitezi chinali “choipa chachikulu.” Ngakhale zinali chonchi, iye anapitirizabe kukakamiza Yosefe kuti agone naye. N’kutheka kuti chifukwa cha kunyada komanso kudziona kuti ndi wokongola, ankaganiza kuti atapitiriza kumunyengerera, Yosefe akhoza kusintha maganizo. Zimene anachitazi n’zofanana ndi zimene Satana anachita pa nthawi imene ankayesa Yesu. Satana atalephera kugonjetsa Yesu, sanasiyire pomwepo. Baibulo limati, “anamusiya kufikira nthawi ina yabwino.” (Luka 4:13) Zimenezi zikusonyeza kuti atumiki a Yehova ayenera kutsimikiza mtima kuti asamagonje poyesedwa. Ndi mmenenso Yosefe anachitira. Sanagonje ngakhale kuti ankayesedwa tsiku ndi tsiku. Baibulo limanena kuti, “Iye sanamvere” zoti agone ndi mkazi wa Potifarayo. (Genesis 39:10) Komatu mkazi wa Potifara sanasiye kum’kopa Yosefe.
Pofuna kukwaniritsa zofuna zake, anasankha nthawi yabwino. Anasankha nthawi imene antchito onse anali atatuluka m’nyumba. Anadziwa kuti pa nthawiyi Yosefe alowa m’nyumbamo kuti agwire ntchito yake. Yosefe analowadi m’nyumbamo ndipo mkazi wa Potifara anaona kuti ndi nthawi yoti akwaniritse zofuna zake. Choncho anagwira malaya a Yosefe, n’kumuuza kuti: “Ugone nane basi!” Yosefe anakana nthawi yomweyo. Anayesetsa kuti athawe koma mkaziyo anagwira malaya ake mwamphamvu. Yosefe anangovula malaya akewo n’kuthawa ndipo malayawo anatsala m’manja mwa mkaziyo.—Genesis 39:11, 12.
Zimenezi zikutikumbutsa zimene mtumwi Paulo analemba. Iye anati: “Thawani dama.” (1 Akorinto 6:18) Yosefe ndi chitsanzo chabwino kwambiri kwa Akhristu onse oona. Nthawi zina timakhala kapena kugwira ntchito ndi anthu amene satsatira malamulo a Mulungu. Komabe zimenezi siziyenera kutipangitsa kuchita makhalidwe oipa. Tiyenera kukana kuchita zinthu zoipa ngakhale kuti zimenezi zingapangitse kuti tivutike mwa njira inayake.
Mwachitsanzo, Yosefe anakumana ndi mavuto ambiri atakana kugona ndi mkazi wa Potifara. Mkaziyu anaganiza zomukhaulitsa moti Yosefe atathawa, iye anayamba kukuwa n’cholinga choti antchito ena alowe m’nyumbamo. Antchitowo atalowa, anawauza kuti Yosefe amafuna kum’gwiririra koma atakuwa, Yosefeyo wathawa. Mkazi wa Potifara anasunga malaya a Yosefe n’cholinga choti mwamuna wake akabwera udzakhale umboni woti amafuna kum’gwiririra. Potifara atabwera, mkaziyu anamuuza nkhani ya bodzayi. Anaimbanso mlandu mwamuna wakeyo ponena kuti analakwitsa pobweretsa Yosefe kuti azigwira ntchito m’nyumba mwawo. Kodi Potifara anatani atauzidwa zimenezi? Baibulo limati, “mkwiyo wake unayaka” ndipo analamula kuti Yosefe aikidwe m’ndende.—Genesis 39:13-20.
“ANASAUTSA MAPAZI AKE NDI MATANGADZA”
Sitidziwa zambiri za mmene ndende za akaidi za ku Iguputo zinalili pa nthawiyo. Akatswiri ofukula zinthu zakale anapeza malo angati amenewa. Zikuoneka kuti ndendezo zinali ndi chitetezo chokhwima komanso zinkakhala ndi zipinda zamdima. Yosefe anafotokoza kuti ndende imene anaikidwamo inali ngati ‘dzenje,’ zomwe zikusonyeza kuti munthu akapitako ankangoona kuti kwake kwatha. (Genesis 40:15, Buku Lopatulika Ndilo Mau a Mulungu) Buku la Masalimo limasonyeza kuti Yosefe ankakhala mozunzika kwambiri m’ndendeyi. Limati: “Anasautsa mapazi ake ndi matangadza, anam’manga ndi maunyolo.” (Salimo 105:17, 18) Nthawi zina akaidi a ku Iguputo ankawamanga nyakula ndipo ena ankawamangirira chitsulo m’khosi. Yosefe zinkamupweteka poona kuti akuzunzidwa popanda chifukwa.
Ndipo sikuti Yosefe anangokhala m’ndendemu kanthawi kochepa. Baibulo limasonyeza kuti anakhalamo kwa zaka zambiri. * Iye sankaganiza n’komwe zoti adzatulukanso m’ndendeyi. Ndiye kodi n’chiyani chinamuthandiza kuti asataye mtima?
Baibulo limati: “Yehova anapitirizabe kukhala ndi Yosefe ndi kumusonyeza kukoma mtima kosatha.” (Genesis 39:21) Zinthu monga matangadza, makoma a ndende komanso malo amdima sizingachititse kuti Yehova asiye kukonda atumiki ake. (Aroma 8:38, 39) N’zosakayikitsa kuti pa nthawi imene Yosefe anali m’ndende ankapemphera kwa Atate wake wakumwamba n’kumamuuza nkhawa zake. Zimenezi zinamuthandiza kuti akhale ndi mtendere wa m’maganizo umene “Mulungu amene amatitonthoza m’njira iliyonse” amapereka. (2 Akorinto 1:3, 4; Afilipi 4:6, 7) Kodi Yehova ankathandizanso bwanji Yosefe? Baibulo limanena kuti Yehova anachititsa “mkulu wa ndende kum’konda Yosefe.”
Akaidi ankapatsidwa ntchito yoti azigwira ndipo Yosefe ankagwira mwakhama ntchito imene anapatsidwa. Zimenezi zinapangitsa kuti Yehova apitirize kumudalitsa. Popeza Yehova ankadalitsa Yosefe, zinapangitsa kuti woyang’anira ndende azimudalira ndi kumulemekeza ngati mmene Potifara ankachitira muja. Baibulo limati: “Choncho, mkulu wa ndendeyo anaika Yosefe kukhala woyang’anira akaidi onse m’ndendemo, ndi chilichonse chimene chinali kuchitika mmenemo. Mkulu wa ndendeyo sanali kuyang’aniranso chilichonse chimene chinali m’manja mwake. Zinali choncho chifukwa Yehova anali ndi Yosefe, ndipo chilichonse chimene iye anali kuchita Yehova anali kuchidalitsa.” (Genesis 39:22, 23) Yosefe ankasangalala kwambiri chifukwa chodziwa kuti Yehova akumudalitsa.
Zinthu zikhoza kusintha kwambiri pa moyo wathu ndipo mwinanso tikhoza kuchitidwa zinthu zopanda chilungamo. Zoterezi zikachitika, kuganizira chikhulupiriro cha Yosefe kungatithandize kwambiri. Tikamapemphera kwa Yehova nthawi zonse, tikamamvera malamulo ake komanso tikamapitiriza kuchita zinthu zabwino, iye adzatidalitsa. M’nkhani zotsatira zokhudza Yosefe zimene zidzatuluke m’tsogolomu, tidzaona njira zina zimene Yehova anamudalitsira.
^ ndime 23 Baibulo limasonyeza kuti Yosefe anali ndi zaka 17 kapena 18 pamene anayamba kutumikira panyumba ya Potifara ndipo anakhalako kwa zaka zingapo. Zimenezi zikusonyeza kuti mmene ankapita kundende n’kuti ali ndi zaka zoposa 20. Baibulo limasonyeza kuti anatuluka kundende ali ndi zaka 30.—Genesis 37:2; 39:6; 41:46.
Onaninso
Muzikhulupirira Mulungu
Werengani kuti mudziwe mmene mungapindulire chifukwa chodziwa Mulungu ngati mnzanu wapamtima.


text:
Kodi Malamulo Amene Mulungu Anapatsa Aisiraeli Anali Achilungamo?
NTHAWI ina m’mbuyomu, makhoti a m’dziko lina anagwiritsira ntchito umboni wabodza poweruza anthu awiri omwe ankawaganizira kuti anapha anthu. Anthuwa anaweruzidwa kuti aphedwe. Zitadziwika kuti umboniwu unali wabodza, maloya anayamba kumenyera ufulu wa anthu oimbidwa mlanduwa. Zimenezi zinathandiza kuti mmodzi asaphedwe. Koma n’zomvetsa chisoni kuti pa nthawiyi n’kuti munthu winayo ataphedwa kale.
Izi zikusonyeza kuti nthawi zina oweruza saweruza milandu mwachilungamo. N’chifukwa chake Baibulo limalimbikitsa oweruza kuti ‘azitsatira chilungamo.’ (Deuteronomo 16:20) Oweruza milandu akamaweruza mwachilungamo, anthu amatetezeka. Chilamulo chimene Mulungu anapatsa Aisiraeli chinali chosakondera komanso chachilungamo. Tiyeni tikambirane za Chilamulochi kuti tione umboni wosonyeza kuti ‘njira za [Mulungu] zonse ndi zolungama.’—Deuteronomo 32:4.
ANASANKHA “AMUNA ANZERU, ALUSO NDI OZINDIKIRA”
Oweruza akakhala anzeru, osakondera komanso odana ndi ziphuphu, zinthu zimayenda bwino. Chilamulo chimene Mulungu anapatsa Aisiraeli chinali ndi mfundo zimene zinkathandiza oweruza kuti akhale ndi makhalidwe amenewa. Aisiraeli atangoyamba kumene ulendo wawo wa m’chipululu, Mose anauzidwa kuti apeze ‘amuna oyenerera, oopa Mulungu, okhulupirika komanso odana ndi kupeza phindu mwachinyengo’ kuti akhale oweruza. (Ekisodo 18:21, 22) Patapita zaka 40, Mose anauzanso Aisiraeli kuti asankhe “amuna anzeru, aluso ndi ozindikira” kuti akhale oweruza.—Deuteronomo 1:13-17.
Patatha zaka zambiri, Yehosafati, * yemwe anali mfumu ya Ayuda, analamula oweruza kuti: “Samalani zochita zanu chifukwa simukuweruzira munthu koma mukuweruzira Yehova, ndipo iye ali nanu pa ntchito yoweruzayi. Tsopano mantha a Yehova akugwireni. Samalani mmene mukuchitira chifukwa Yehova Mulungu wathu si wopanda chilungamo kapena watsankho, ndipo salandira chiphuphu.” (2 Mbiri 19:6, 7) Apa mfumuyi inkakumbutsa oweruza kuti akamaweruza mokondera komanso chifukwa cha dyera, Mulungu adzawaimba mlandu.
Oweruza a ku Isiraeli akamatsatira mfundo zimenezi, Aisiraeli ankaona kuti ndi otetezeka. Komatu Chilamulo cha Mulungu chinaperekanso mfundo kwa oweruza zimene zikanawathandiza kuti aziweruza mwachilungamo, ngakhale milandu yovuta kwambiri. Kodi mfundo zake zinali zotani?
MFUNDO ZOMWE ZINKAWATHANDIZA KUWERUZA MWACHILUNGAMO
Ngakhale kuti oweruza amene ankasankhidwa ankakhala anzeru komanso aluso, sikuti ankangodalira nzeru zawo poweruza milandu. Yehova Mulungu anawapatsa mfundo komanso malangizo amene ankawathandiza kuti aziweruza bwino milandu. Tiyeni tikambirane zina mwa mfundo zimenezi.
Ankayenera kufufuza mokwanira. Kudzera mwa Mose, Mulungu analangiza oweruza a ku Isiraeli kuti: “Mukamazenga mlandu wa pakati pa abale anu, muziweruza mwachilungamo.” (Deuteronomo 1:16) Oweruza angaweruze mwachilungamo pokhapokha ngati akudziwa zonse zokhudza nkhaniyo. Chifukwa cha zimenezi Mulungu analangiza oweruza kuti: “Muzifunafuna, kufufuza ndi kufunsitsa za nkhani imeneyo.” Oweruza asanayambe kuzenga mlandu m’khoti, ankayenera kutsimikizira kuti mlanduwo ndi woona.—Deuteronomo 13:14; 17:4.
Pankafunika kukhala mboni. Pofufuza mlandu, pankafunika kukhala anthu ochitira umboni mlanduwo. Chilamulo cha Mulungu chinanena kuti: “Munthu akachita tchimo, mboni imodzi si yokwanira kutsimikizira kuti wachitadi cholakwacho kapena tchimo lililonse. Muzitsimikizira nkhaniyo mutamva umboni wapakamwa pa mboni ziwiri kapena zitatu.” (Deuteronomo 19:15) Mulungu analamula anthu ochitira umboni mlandu kuti: “Usagwirizane ndi munthu woipa mwa kukhala mboni yokonzera wina zoipa.”—Ekisodo 23:1.
Mboni zinkafunika kunena zoona zokhazokha. Chilango chimene chinkaperekedwa ngati munthu wapereka umboni wabodza pa mlandu, chinkathandiza anthu kunena zoona. Chilamulo chinkanena kuti: “Pamenepo oweruza azifufuza nkhaniyo mosamala. Mboniyo ikapezeka kuti ndi yonama ndipo yaneneza m’bale wake mlandu wonama, muziichitira zimene inafuna kuti zichitikire m’bale wakezo, ndipo muzichotsa woipayo pakati panu.” (Deuteronomo 19:18, 19) Choncho munthu akapereka umboni wabodza kukhoti pofuna kutenga chuma cha mnzake, munthuyo ankayenera kulipira mofanana ndi zimene wonamiziridwayo akanapereka. Munthu akanamizira mnzake, amene akudziwa kuti ndi wosalakwa n’cholinga choti aphedwe, nayenso ankayenera kuphedwa. Malangizo amenewa ankathandiza anthu kuti azinena zoona zokhazokha.
Ankafunika kupereka chigamulo mosakondera. Pakakhala umboni wokwanira woti munthu walakwa, oweruza ankafunika kupereka chigamulo. Zikafika apa, ankafunika kutsatira mosamala lamulo la Mulungu lakuti: “Musamaweruze mopanda chilungamo. Musamakondere munthu wosauka, ndiponso musamakondere munthu wolemera. Mnzako uzimuweruza mwachilungamo.” (Levitiko 19:15) Pa mlandu uliwonse, oweruza ankafunika kupereka chigamulo mogwirizana ndi zimene munthu walakwitsa, osati potengera mmene akuonekera kapena udindo wake.
Ngakhale kuti mfundo zimenezi zinalembedwa kale kwambiri m’Chilamulo cha Mulungu, zikadali zothandizabe kwambiri poweruza milandu masiku ano. Oweruza atamatsatira mfundo zimenezi, milandu ikhoza kumaweruzidwa mwachilungamo komanso mosakondera.
AISIRAELI AKAMAMVERA MALAMULO A MULUNGU ZINTHU ZINKAWAYENDERA BWINO
Mose anafunsa Aisiraeli funso lakuti: “Ndi mtundu winanso uti wamphamvu umene uli ndi malangizo ndi zigamulo zolungama zofanana ndi chilamulo chonsechi chimene ndikukuikirani pamaso panu lero?” (Deuteronomo 4:8) Palibenso mtundu wina umene unkapindula ndi Chilamulo cha Mulungu ngati mmene Aisiraeli ankachitira. Mwachitsanzo nthawi imene Mfumu Solomo inkatsatira Chilamulo cha Mulungu, anthu ‘ankakhala mwabata,’ zinthu zinkawayendera bwino “ndipo anali kudya, kumwa, ndi kusangalala.”—1 Mafumu 4:20, 25.
Koma n’zomvetsa chisoni kuti patapita nthawi Aisiraeli anasiya kumvera Mulungu. Kudzera mwa mneneri Yeremiya, Mulungu ananena kuti: “Taonani! Iwo akana mawu a Yehova. Kodi ali ndi nzeru yotani tsopano?” (Yeremiya 8:9) Kusamvera kwawoku kunachititsa kuti mzinda wa Yerusalemu ukhale ‘ndi mlandu wa magazi,’ komanso kuti mumzindawu muzichitika ‘zonyansa zonse.’—Ezekieli 22:2; Yeremiya 25:11.
Mneneri Yesaya ankakhala ku Isiraeli pa nthawi imene zinthu zinali zitaipa kwambiri m’dzikolo. Atakumbukira mmene zinthu zinkayendera bwino pa nthawi imene Aisiraeli ankatsatira malamulo a Mulungu, ananena za ubwino wa Mulungu komanso malamulo ake. Iye anati: “Chifukwa mukadzaweruza dziko lapansi, anthu okhala panthaka ya dzikolo adzaphunzira chilungamo.”—Yesaya 26:9.
Yesaya anasangalala kwambiri kulengeza ulosi wonena za ulamuliro wa Yesu Khristu. Iye anati: “Sadzaweruza potengera zimene wangoona ndi maso ake, kapena kudzudzula potengera zimene wangomva ndi makutu ake.Adzaweruza mwachilungamo anthu onyozeka ndipo adzadzudzula anthu mowongoka mtima, pothandiza ofatsa a padziko lapansi.” (Yesaya 11:3, 4) Izitu zikusonyeza kuti anthu amene amamvera malamulo a Mulungu adzasangalala kwabasi Yesu akadzayamba kulamulira dziko lapansili.—Mateyu 6:10.
^ ndime 6 Dzina lakuti Yehosafati limatanthauza “Yehova Ndi Woweruza.”
Onaninso
Kodi Timapindula Bwanji ndi Mfundo za M’Baibulo?
Yesu anafotokoza chifukwa chake timafunikira malangizo komanso anatchula mfundo ziwiri za m’Baibulo zomwe ndi zofunika kwambiri pa moyo wathu.
Njira Zake Zonse Ndi Chilungamo
N’chifukwa chiyani khalidwe la Mulungu la chilungamo lili lochititsa chidwi kwambiri?


text:
ZIMENE BAIBULO LIMANENA
Zifaniziro
Anthu ambiri amakhala ndi zifaniziro ndipo amaziona kuti n’zofunika kwambiri polambira. Koma kodi Baibulo limavomereza zimenezi? Kodi Mulungu amasangalala nazo?
Kodi Ayuda okhulupirika akale ankagwiritsira ntchito zifaniziro polambira?
“Usadzipangire fano kapena chifaniziro cha chinthu chilichonse chakumwamba, kapena chapadziko lapansi, kapenanso cham’madzi a padziko lapansi. Usaziweramire kapena kuzitumikira.”—Ekisodo 20:4, 5.
M’Malemba Achiheberi, omwe ena amati Chipangano Chakale, muli mavesi ambiri amene amaletsa kugwiritsa ntchito zifaniziro polambira.
ZIMENE ANTHU AMANENA
Buku lina la Akatolika limanena kuti Ayuda anali ndi zifaniziro zambiri zimene ankazigwiritsa ntchito polambira ndipo “ankazigwadira komanso ankaziona kuti n’zofunika kwambiri.” (New Catholic Encyclopedia) Bukuli linati chitsanzo cha zimenezi ndi zokongoletsera zomwe zinajambulidwa mochita kugoba pamakoma a kachisi yemwe anali ku Yerusalemu. Zinthu zimenezi ndi monga zithunzi za zipatso, za maluwa komanso za nyama.—1 Mafumu 6:18; 7:36.
ZIMENE MUYENERA KUDZIWA
Zimene bukuli linanenazi si zoona. Ayuda okhulupirika sankagwiritsa ntchito zinthu zogobazi polambira komanso sankazilemekeza mwapadera. Ndipotu palibe vesi lililonse m’Baibulo limene limanena kuti Aisiraeli okhulupirika ankagwiritsa ntchito zifaniziro polambira.
ZIMENE BAIBULO LIMANENA
Kudzera mwa mneneri Yesaya, Mulungu anati: “Sindidzapereka ulemu wanga kwa wina aliyense kapena kupereka ulemerero wanga kwa zifaniziro zogoba.”—Yesaya 42:8.
Kodi Akhristu oyambirira ankagwiritsa ntchito zifaniziro polambira?
“Pali kumvana kotani pakati pa kachisi wa Mulungu ndi mafano? . . . Musakhudze chinthu chodetsedwa.”—2 Akorinto 6:16, 17.
Buku lina linati: “Akhristu oyambirira sankagwirizana ndi maganizo oti m’tchalitchi muzikhala zifaniziro. Iwo ankaona kuti kugwadira zinthu zimenezi kapena kuzigwiritsa ntchito popemphera, n’chimodzimodzi kulambira mafano.”—History of the Christian Church.
ZIMENE ANTHU AMANENA
Buku la Akatolika lija linanenso kuti: “Pali umboni wonse woti Akhristu oyambirira ankagwiritsa ntchito zifaniziro polambira. Umboni wa zimenezi ndi mmene manda awo ankaonekera. Mandawa ankakhala ndi zifaniziro za zinthu zosiyanasiyana zopangidwa mwaluso zedi. . . . Ngakhalenso anthu ena otchuka a pa nthawiyo ankakongoletsa nyumba zolambirira komanso manda awo ndi zifaniziro zoterezi. *
ZIMENE MUYENERA KUDZIWA
Manda oyambirira kupezeka ndi zifaniziro anali a m’zaka za m’ma 200 C.E. Apa n’kuti patatha zaka pafupifupi 200 kuchokera pamene Yesu anamwalira. Choncho anthu amene buku la Akatolika lija linanena kuti anali Akhristu oyambirira sanali Akhristu oyambirira enieni a m’nthawi ya atumwi, omwe amatchulidwa m’Malemba Achigiriki chomwe ena amati Chipangano Chatsopano. Kupezeka kwa zifaniziro m’manda akalewo kukungosonyeza kuti pomafika m’zaka za m’ma 200 C.E., Akhristu a mpatuko anali atayamba kutsatira miyambo yachikunja n’kumagwiritsa ntchito zifaniziro. Ankachita zimenezi n’cholinga choti akope anthu kuti alowe m’chipembedzo chawo. *
ZIMENE BAIBULO LIMANENA
“Thawani kupembedza mafano.”—1 Akorinto 10:14.
Kodi tizigwiritsa ntchito zifaniziro ngati zotithandiza polambira Mulungu?
“Inu ana okondedwa, pewani mafano.”—1 Yohane 5:21.
Baibulo limaletsa kugwiritsa ntchito zifaniziro polambira. N’chifukwa chake a Mboni za Yehova sagwiritsa ntchito zifaniziro polambira komanso sakhala ndi zinthu zimenezi pamalo awo olambirira kapena m’nyumba mwawo n’cholinga choti azizigwiritsa ntchito polambira.
ZIMENE ANTHU AMANENA
Buku la Akatolika lija linanenanso kuti: “Popeza munthu amagwiritsa ntchito chifaniziro polambira chinthu chimene chifanizirocho chikuimira, n’zothekanso kulambira chifanizirocho m’malo mwa chinthucho.”
ZIMENE MUYENERA KUDZIWA
Pamene Yesu ankaphunzitsa otsatira ake mmene angapempherere, sanawauze kuti azigwiritsa ntchito zifaniziro. Ndipotu palibe vesi lililonse m’Chipangano Chatsopano lomwe limanena kuti tizigwiritsa ntchito zifaniziro polambira.
ZIMENE BAIBULO LIMANENA
“Yehova Mulungu wako ndi amene uyenera kumulambira, ndipo uyenera kutumikira iye yekha basi.”—Mateyu 4:10.
^ ndime 13 Mawu oti zifaniziro akuimira zinthu monga zipirala, zithunzi, mafano komanso zizindikiro zimene anthu amagwiritsa ntchito polambira.
^ ndime 14 Kugwiritsa ntchito zifaniziro polambira kunali kofala pakati pa anthu akale a ku Iguputo, Girisi, India ndi madera ena.
Onaninso
Kodi Tiyenera Kulambira Mafano?
Kodi Mulungu amasangalala tikamagwiritsa ntchito mafano pomulambira?


text:
The Fouga Zephyr akubwera mu masanjidwe awiri: - A "payekha" kasinthidwe (single-woyendetsa pabwino pa mpando kutsogolo) - A wapawiri ulamuliro "DC" kasinthidwe ndi ndege awiri pa bolodi. Baibulo izi makamaka ndinazolowera ntchito ndi "nawo Cockpit" njira ya FSX.
kusiyana angapo pakati pa ndege weniweni ndi zitsanzo izi kuyamba kugwiritsa ntchito yake mosavuta woyendetsa pafupifupi: - Mphuno gearwheel ndi steerable pamene kwenikweni Fouga anali zamphamvu pansi ndi mabuleki - Ndi GPS, ndi lo / DME, ndi TACAN ndi katswiri basi tikuuzidwa mu zitsanzo zonse - Magetsi angapo zapadera anayikidwa pa gulu la kuchepetsa zouluka pafupifupi (kutseka kuti uchiwo usatuluke, ankafika zida, airbrakes)
CHENJEZO! Baibulo limeneli 2 wakhala zithandize FSXAcceleration. Ndi zosagwirizana ndi Flight pulogalamu yoyeseza 2004 (FS9). ngakhale yake ndi Baibulo ena FSX (SP1 - SP2) si anatsimikizira.
M'pofunika kuwerenga milozo m'gulu ndi phukusili kuphatikizapo amene amaphunzitsa mmene kutera pa sitima chonyamulira (nkhani kwambiri)
Apa ndi yochepa kanema oyamba ndi Amentiba
History
Osati wotchuka monga "chachikulu-m'bale", ndege Fouga Magister, ndi Fouga Zephyr ndi Baibulo panyanja ya Fouga. Kumayambiriro a makumi asanu, ndi French Navy Akuluakulu, kufunafuna njira national kuphunzitsa oyendetsa awo, anali ndi chidwi kwambiri ndi pulogalamu Fouga mu patsogolo pa French Air Force. An Baibulo kusinthidwa kwa specifications Navy inamangidwa pa 1956 July 31, woyamba Fouga CM170M zinachitika, dzina lake "Esquif", anapanga ndege chake choyamba. A kugula 30 aircrafts inauzidwa ndi yobereka anali spaced pakati 1959 ndi 1961. Ichi chinali single kugula dongosolo la Baibulo ili ndege n'kukhala CM175 "Zephyr" mogwirizana ndi ena French Navy aircrafts pa nthawi ino (Aquilon, Alize) pogwiritsa ntchito mayina mphepo. Komanso pa Fouga Zephyr anamugwiritsa ndi French Navy, makamaka ndi Foch ndi Clemenceau zonyamulira. Pa zaka zoposa makumi atatu, Zephyr wasonyeza kudalirika ndi robustness ake makhalidwe m'mikhalidwe kwambiri ntchito. Gulu aerobatic zouluka Zephyr analengedwa 1961 ndi French Navy
makhalidwe General:
Mbali yapadera ya airframe kumaphatikizapo ndi 110 ° gulugufe mchira Wingspan: 12,15m Utali: 10,20m Msinkhu: 2,90m
Mwakuwoneka zofanana kwambiri ndi ndege Fouga Magister, ndi Zephyr ali Koma yodziwika ndi kusinthika kofunika.
kwenikweni: - Airframe reinforcements - Analimbitsa ankafika zida kuphatikizapo ntchito yapadera kuti "pa-zingakweze" mphuno zida mantha absorber - Kutsetsereka canopies ndi mphamvu catapult afunika ndipo tidakocheza ndi canopies anatsegulira - Mchira mbedza ndi zipangizo anapereka pa catapult afunika - Ngodya kuukira chizindikiro (BIP) kwa molondola chonyamulira ulamuliro ankafika


text:
Nkhani 37: Chihema Cholambirira
KODI mukudziwa chimene nyumba’yi iri? Ndiyo chihema chapadera cholambiriramo Yehova. Chimachedwa’nso chihema chokomana’ko. Anthu anamaliza kuchimanga patapita chaka chimodzi atatuluka m’Igupto. Kodi mukudziwa kuti linali lingaliro la yani kuti chimangidwe?
Linali lingaliro la Yehova. Mose ali pa Phiri la Sinai, Yehova anamuuza kuchimanga kwake. Iye anati chipangidwe kotero kuti chingathe kumasulidwa mosabvuta. Motere mbali zake zikanatha kunyamulidwa kumka nazo ku malo ena, ndi kukasonkhanitsidwa kumene’ko. Chotero pamene Aisrayeli anasamuka-samuka m’chipululumo, anamka ndi chihema chomwe.
Mukayang’ana m’kachipinda ka kumapeto kwa chihema’cho, mungaone bokosi. Limene’li limachedwa likasa la chipangano. Linali ndi angelo awiri a golidi, kapena akerubi, wina uku wina kwinako. Mulungu analemba’nso Malamulo Khumi pa miyala iwiri yaphanthi-phanthi, chifukwa Mose anaswa yoyamba ija. Ndipo miyala imene’yi inasungidwa m’likasa la chipangano’lo. Ndipo’nso, mbale ya mana inasungidwamo. Kodi mukukumbukira chimene mana ali?
Mkulu wa Mose Aroni ndiye amene Yehova anam’sankha kukhala mkulu wa ansembe. Iye anatsogolera anthu m’kulambira Yehova. Ndipo nawo’nso ana ake amuna ndi ansembe.
Tsopano yang’anani m’chipinda chokulira cha chihema’cho. N’chachikulu mowirikiza chaching’ono’cho. Kodi mukuona kabokosi’ko, kamene kakutulutsa utsi? Iri ndiro guwa lansembe pa limene ansembe anaocherapo zonunkhira zochedwa lubani. Ndiyeno pali choikapo nyali chimene chiri ndi nyali zisanu ndi ziwiri. Chinthu chachitatu m’chipinda’cho ndicho thebulo. Pa iro pamasungidwa mitanda 12 ya mkate.
M’bwalo la chihema chokomanako’cho munali beseni lalikuli, lodzazidwa madzi. Ansembe amaligwiritsira ntchito kusambamo. Muli’nso guwa lansembe lalikulu. Panopa nyama zophedwa zimaperekedwa nsembe kwa Yehova. Chihema’cho chiri pakati-kati pa msasa, ndipo Aisrayeli akukhala m’mahema ao mochizungulira.
Ekisodo 25:8-40; 26:1-37; 27:1-8; 28:1; 30:1-10, 17-21; 34:1, 2; Aheberi 9:1-5.
Mafunso
- Kodi nyumba imene ili pachinthunzipa n’chiyani, ndipo kodi ntchito yake n’chiyani?
- N’chifukwa chiyani Yehova anauza Mose kuti apange chihemacho m’njira yoti chingathe kumasulidwa mosavuta?
- Kodi bokosi limene lili m’kachipinda kakumapeto kwa chihemacho n’chiyani, ndipo m’bokosilo muli chiyani?
- Kodi Yehova akusankha ndani kuti akhale mkulu wa ansembe, ndipo kodi mkulu wa ansembe amachita chiyani?
- Tchulani zinthu zitatu zimene zili m’chipinda chokulirapo cha chihemacho.
- Kodi m’bwalo la chihema chokomanako muli zinthu ziŵiri ziti, ndipo kodi zimagwira ntchito yanji?
Mafunso ena
- Ŵerengani Ekisodo 25:8-40; 26:1-37; 27:1-8; ndi 28:1.
Kodi akerubi amene anali pa “likasa la mboni” ankaimira chiyani? (Eks. 25:20, 22; Num. 7:89; 2 Maf. 19:15)
- Ŵerengani Ekisodo 30:1-10, 17-21; 34:1, 2; ndi Aheberi 9:1-5.
Kodi n’chifukwa chiyani Yehova anagogomezera kuti ansembe amene anali kutumikira m’chihema chokomanako afunika kukhala oyera, ndipo kodi zimenezi ziyenera kutikhudza bwanji ifeyo masiku ano? (Eks. 30:18-21; 40:30, 31; Aheb. 10:22)
Kodi mtumwi Paulo anasonyeza bwanji kuti chihema chokomanako ndi pangano la Chilamulo zinali zitasiya kugwira ntchito panthaŵi imene analemba kalata yake yopita kwa Akristu achihebri? (Aheb. 9:1, 9; 10:1)


text:
5 AUGUST, 2016
UNITED STATES
A Mboni za Yehova Agulitsa Nyumba Zimene Zinali Likulu Lawo ku Brooklyn
NEW YORK—Pa 3 August, 2016, a Mboni za Yehova anagulitsa nyumba zomwe zinali likulu lawo padziko lonse. Nyumbazi zili ku 25/30 Columbia Heights ku Brooklyn, mumzinda wa New York ndipo azigulitsa ku makampani a Kushner omwe ali pa mgwirizano ndi kampani ya LIVWRK. Zimenezi zikusonyeza kuti a Mboni za Yehova ayamba kusamukira kumalo awo atsopano omwe ali ku Warwick, mumzinda wa New York.
Malo amene awagulitsawa ndi aakulu masikweya mita 68,154, ndipo akuphatikizapo nyumba zikuluzikulu ziwiri zomwe zili pakati pa madera otchuka kwambiri omwe ndi Brooklyn Heights, Fulton Ferry komanso Dumbo. Nyumba zina zimene akuzigulitsa ndi zomwe zagundana ndi nyumba za 25/30 Columbia Heights zomwe ndi za 50 Columbia Heights, 58 Columbia Heights komanso 55 Furman Street. Nyumba zonsezi zili pafupi ndi Brooklyn Bridge.
A Mboni za Yehova anagula nyumba yomwe ili ku 25/30 Columbia Heights ku kampani ina yopanga mankhwala ya E.R. Squibb & Sons, yomwe panopa ndi mbali ya Bristol-Myers Squibb. Nyumba zimenezi zimaonekera patali kwambiri chifukwa cha chikwangwani chosonyeza nthawi komanso mmene kukutenthera chomwe chili pamwamba pa nyumba ya 30 Columbia Heights. Chikwangwani chomwe poyamba chinalembedwa kuti “Squibb” anachisintha pamene ankagula nyumbazi mu 1969 ndipo chinalembedwa kuti “Watchtower.” A Richard Devine, omwe amayankhula m’malo mwa a Mboni za Yehova, ananena kuti: “Chifukwa chimene tagulitsira nyumbazi n’choti tikufuna malo otakasuka popeza ntchito zathu zikuwonjezeka. Kuwonjezera pamenepa, nyumba zathu zinangoti balala mumzinda wa Brooklyn, ndiye tikufuna kuti zonse zikhale malo amodzi.”
A David A. Semonian, omwe amalankhula m’malo mwa a Mboni za Yehova kulikulu lathu, anati: “Nyumba za 25/30 Columbia Heights ndi zosaiwalika pa mbiri yathu ndiponso pa mbiri ya dera lonse la Brooklyn.”
Lankhulani Ndi:
David A. Semonian, Ofesi ya Nkhani, 1-718-560-5000


text:
APRIL 7, 2016
RUSSIA
Akuluakulu a Boma Awopseza kuti Atseka Likulu la Mboni za Yehova M’dziko la Russia
A mu Ofesi ya Woimira Boma pa Milandu ku Russia alemba kalata yowopseza kuti atseka likulu la Mboni za Yehova m’dzikolo chifukwa amachita zinthu zokhudza chipembedzo chawo. Izitu n’zodabwitsa chifukwa a Mboni amachita zimenezi padziko lonse ndipo amazichita mwamtendere. Kalatayi yomwe inalembedwa pa 2 March, 2016, inasainidwa ndi wachiwiri kwa woimira boma pamilandu a V. Ya. Grin, ndipo m’kalatayi iwo ananena kuti a Mboni za Yehova amachita “zoopsa” komanso “zophwanya malamulo.” Ananenanso kuti boma litseka maofesi a Mboniwo ngati pomatha miyezi iwiri sasiya kuphwanya malamulo.
Boma la Russia ndi limene likukonza zoti maofesi a Mboni za Yehova atsekedwe m’dzikolo. Kuyambira mu 2007, akuluakulu a boma akhala akugwiritsa ntchito molakwa lamulo lokhudza zinthu zoopsa polimbana ndi a Mboni za Yehova, kuthetsa mabungwe amene amawaimira pa nkhani zosiyanasiyana komanso kuletsa kuti mabuku awo asamafalitsidwe.


text: 2 “Ndiyeno tinatembenuka ndi kulowera kuchipululu kudzera njira ya ku Nyanja Yofiira, monga mmene Yehova anandiuzira.+ Ndipo tinayenda masiku ambiri m’dera lapafupi ndi phiri la Seiri.2 Kenako Yehova anandiuza kuti,3 ‘Mwayenda kwa nthawi yaitali m’dera lapafupi ndi phirili.+ Tembenukani ndi kulowera kumpoto.4 Auze anthuwo kuti: “Mukudutsa m’malire a dziko la abale anu,+ ana a Esau,+ amene akukhala m’Seiri.+ Iwo adzachita nanu mantha,+ choncho muyenera kukhala osamala kwambiri.5 Musalimbane nawo, chifukwa sindikupatsani dziko lawo, ngakhale kachigawo kokwana phazi limodzi lokha. Ndinapereka phiri la Seiri kwa Esau kuti likhale malo ake.+6 Mudzadya chakudya chimene mudzagula kwa iwo ndi ndalama, ndipo mudzamwa madzi amene mudzagula kwa iwo ndi ndalama.+7 Yehova Mulungu wanu wakudalitsani pa chilichonse chimene dzanja lanu likuchita.+ Iye akudziwa za kuyenda kwanu kudutsa m’chipululu chachikulu ichi. Yehova Mulungu wanu wakhala nanu zaka 40 zimenezi,+ ndipo simunasowe kanthu.”’+8 Chotero tinalambalala abale athu, ana a Esau,+ amene akukhala m’Seiri, ndipo sitinayende njira ya Araba,+ Elati ndi Ezioni-geberi.+“Kenako tinatembenuka ndi kudutsa njira ya m’chipululu cha Mowabu.+9 Pamenepo Yehova anandiuza kuti, ‘Usavutitse Amowabu kapena kuchita nawo nkhondo, chifukwa sindidzakupatsa mbali iliyonse ya dziko lawo kuti likhale lako. Ndinapereka Ari+ kwa ana a Loti kuti akhale malo awo.+10 (Kale munali kukhala Aemi,+ anthu amphamvu kwambiri ndiponso ochuluka. Iwo anali ataliatali ngati Aanaki.+11 Arefai+ anali kuonedwanso ngati Aanaki,+ ndipo Amowabu anali kutcha Arefaiwo kuti Aemi.12 Kale Ahori+ anali kukhala m’Seiri, ndipo ana a Esau+ anawalanda dzikolo ndi kuwapha. Atatero, ana a Esauwo anayamba kukhala m’dzikolo,+ monga mmene ana a Isiraeli ayenera kuchitira m’dziko lawo, limene Yehova adzawapatsa ndithu.)13 Choncho nyamukani ndi kudutsa chigwa* cha Zeredi.’ Pamenepo tinadutsadi chigwa cha Zeredi.+14 Ndipo masiku amene tinayenda kuchokera ku Kadesi-barinea mpaka kuwoloka chigwa cha Zeredi anali zaka 38, kufikira m’badwo wa amuna otha kupita kunkhondo utatha pakati panu, monga mmene Yehova analumbirira kwa iwo.+15 Dzanja+ la Yehova linali pa iwo kuwasautsa ndi kuwachotsa pakati panu, kufikira onse atatha.+16 “Ndiyeno amuna onse otha kupita kunkhondo atatha kufa pakati pa anthu,+17 Yehova analankhulanso ndi ine, kuti,18 ‘Lero udutsa m’dera la Mowabu, pafupi ndi Ari,+19 ndipo uyandikire pafupi ndi ana a Amoni. Usawavutitse kapena kumenyana nawo, chifukwa sindidzakupatsa mbali iliyonse ya dziko la ana a Amoni kuti likhale lako. Dziko limeneli ndinalipereka kwa ana a Loti kuti likhale lawo.+20 Dzikoli linali kudziwika kuti ndi la Arefai.+ (Kale munali kukhala Arefai ndipo Aamoni anali kutcha Arefaiwo kuti Azamuzumi.21 Anthu amenewa anali amphamvu kwambiri ndiponso ochuluka. Analinso ataliatali ngati Aanaki.+ Yehova anawafafaniza+ kuwachotsa pamaso pa ana a Amoni kuti ana a Amoniwo atenge dzikolo ndi kukhalamo,22 monga mmene anachitira ndi ana a Esau amene akukhala m’Seiri.+ Iye anafafaniza Ahori+ kuwachotsa pamaso pa ana a Esau, kuti ana a Esauwo atenge dzikolo ndi kukhalamo mpaka lero.23 Aavi+ amene anali kukhala m’midzi mpaka kukafika ku Gaza,+ anawonongedwa ndi Akafitori+ ochokera ku Kafitori,+ kuwachotsa pamaso pawo kuti Akafitoriwo akhale m’dzikolo.)24 “‘Nyamukani, muyende ndi kudutsa chigwa cha Arinoni.+ Taonani, ndapereka m’manja mwanu Sihoni,+ Mwamori, mfumu ya Hesiboni. Yambani kulanda dziko lake, ndipo menyanani naye nkhondo.25 Lero ndichititsa anthu a mitundu ina okhala pansi pa thambo, amene adzamva za inu, kuchita nanu mantha kwambiri ndi kuyamba kukuopani. Chifukwa cha inu, iwo adzanthunthumira ndi kumva zopweteka zofanana ndi zowawa za pobereka.’+26 “Kenako, ndinatumiza amithenga a mawu amtendere+ kuchokera m’chipululu cha Kademoti,+ kupita kwa Sihoni+ mfumu ya Hesiboni, kuti,27 ‘Ndilole ndidutse m’dziko lako. Ndidzangodutsa mumsewu. Sindidzatembenukira kudzanja lamanja kapena lamanzere.+28 Ndidzadya chakudya chimene udzandigulitsa ndi ndalama, ndipo ndidzamwa madzi amene udzandigulitsa ndi ndalama. Ndilole ndingodutsa m’dziko lako,+29 monga mmene ana a Esau amene akukhala m’Seiri+ ndi Amowabu+ amene akukhala mu Ari anachitira kwa ine. Ndidzadutsa m’dziko lako mpaka kukawoloka Yorodano, kulowa m’dziko limene Yehova Mulungu wathu anatipatsa.’+30 Koma Sihoni mfumu ya Hesiboni sanatilole kudutsa m’dziko lake, chifukwa Yehova Mulungu wanu anamulola kuti akhale wokanika+ ndi kuti aumitse mtima wake. Anatero kuti am’pereke m’manja mwanu monga mmene zilili lero.+31 “Zitatero, Yehova anandiuza kuti, ‘Taona, ndikupereka Sihoni ndi dziko lake kwa iwe. Yamba kulanda dziko lake.’+32 Sihoni atatuluka pamodzi ndi anthu ake onse kudzamenyana nafe nkhondo ku Yahazi,+33 Yehova Mulungu wathu anam’pereka kwa ife,+ ndipo tinam’gonjetsa+ limodzi ndi ana ake ndi anthu ake onse.34 Tinalandanso mizinda yake yonse pa nthawi imeneyo ndi kuwononga mzinda wina uliwonse.+ Tinapha amuna, akazi ndi ana, ndipo sitinasiye munthu aliyense wamoyo.35 Ziweto zokha n’zimene tinatenga monga zofunkha pamodzi ndi zofunkha za m’mizinda imene tinalanda.+36 Kuchokera ku Aroweli,+ mzinda umene uli m’mbali mwa chigwa cha Arinoni, ndiponso kuchokera kumzinda wa m’chigwa mpaka ku Giliyadi, panalibe mzinda womwe unali wa malinga aatali kwambiri kwa ife.+ Yehova Mulungu wathu anawapereka onsewo kwa ife.37 Koma simunayandikire dziko la ana a Amoni,+ dera lonse la m’mbali mwa chigwa cha Yaboki,+ kapena mizinda ya m’dera lamapiri, kapenanso malo alionse amene Yehova Mulungu wathu sanatilamule kuti tiwalande.


text:
Yehova Ndi Mulungu Wachikondi
“Mulungu ndiye chikondi.”—1 YOH. 4:8, 16.
NYIMBO: 18, 91
1. (a) Kodi khalidwe lalikulu la Mulungu ndi liti? (b) Nanga inuyo mumamva bwanji chifukwa chodziwa zimenezi?
BAIBULO limanena kuti “Mulungu ndiye chikondi.” (1 Yoh. 4:8) N’chifukwa chiyani limanena kuti “Mulungu ndiye chikondi” osati ndi wachikondi? Mawuwa amasonyeza kuti limeneli ndi khalidwe lake lalikulu kwambiri. Iye amachita chilichonse chifukwa cha chikondi. N’zosangalatsa kwambiri kudziwa kuti Mulungu amene analenga zonse ndi wachikondi chachikulu chonchi.
2. Kodi mfundo yoti Yehova amakonda anthu imatitsimikizira chiyani? (Onani chithunzi pamwambapa.)
2 Yehova amakonda kwambiri anthu komanso zinthu zonse zimene analenga. Mfundo imeneyi imatitsimikizira kuti cholinga chake chokhudza anthufe chidzakwaniritsidwa m’njira yabwino kwambiri. Mwachitsanzo, Yehova ‘wakhazikitsa tsiku limene akufuna kudzaweruza m’chilungamo dziko lapansi kumene kuli anthu, kudzera mwa Yesu Khristu amene iye wamuika.’ (Mac. 17:31) Zimenezi sizingalephereke ndipo anthu olungama adzalandira madalitso mpaka kalekale.
KODI ZIMENE ZAKHALA ZIKUCHITIKA ZASONYEZA CHIYANI?
3. Kodi tsogolo lathu linakhala lotani zikanakhala kuti Mulungu satikonda?
3 Kodi tsogolo lathu likanakhala bwanji zikanakhala kuti Mulungu satikonda? Ndiye kuti anthu akanapitiriza kulamulirana motsogoleredwa ndi Satana Mdyerekezi. Choncho zinthu sizikanayenda bwino chifukwa iye ndi wopanda chikondi ndiponso wokwiya kwambiri. (2 Akor. 4:4; 1 Yoh. 5:19; werengani Chivumbulutso 12:9, 12.) Zimenezi zikusonyeza kuti tsogolo lathu likanakhala loipa kwambiri zikanakhala kuti Mulungu satikonda.
4. N’chifukwa chiyani Yehova walola kuti Satana alamulire?
4 Satana anatsutsa zoti Yehova ndi woyenera kulamulira chilengedwe chonse. Anasonyeza kuti iyeyo ndi amene angalamulire bwino ndipo anachititsanso Adamu ndi Hava kuti asamvere zimene Mulungu anawauza. (Gen. 3:1-5) Popeza kuti Yehova ndi wanzeru, analola Satana kuti alamulire kwa nthawi yochepa n’cholinga choti zidziwike kuti zimene ananenazo ndi zabodza. Ndiyeno zimene zakhala zikuchitika m’dzikoli zasonyeza kuti Yehova yekha ndi amene angalamulire bwino osati anthu kapena Satana.
5. Kodi zimene zakhala zikuchitika m’dzikoli zikutsimikizira chiyani?
5 Panopa zinthu m’dzikoli zikuipiraipirabe. Mwachitsanzo, pa zaka 100 zapitazi, anthu opitirira 100 miliyoni aphedwa pa nkhondo. Mulungu ananeneratu kuti zimenezi zidzachitika m’masiku otsiriza ndiponso kuti “anthu oipa ndi onyenga adzaipiraipirabe.” (2 Tim. 3:1, 13) Zimene zakhala zikuchitikazi zikutsimikizira mfundo ya m’Baibulo yakuti: “Ine ndikudziwa bwino, inu Yehova, kuti munthu wochokera kufumbi alibe ulamuliro wowongolera njira ya moyo wake. Munthu amene akuyenda alibe ulamuliro wowongolera mapazi ake.” (Yer. 10:23) Yehova sanalenge anthu kuti azidzilamulira okha.
6. Kodi zimene Mulungu walola kuti zichitike, zatsimikiziranso chiyani?
6 Zimene Mulungu walola kuti zichitikezi zatsimikizira kuti ulamuliro wake wokha ndi umene ungathandize anthu. Posachedwapa Mulungu adzachotsa oipa onse. Pambuyo pa zimenezi, Yehova sadzalekereranso munthu aliyense amene angadzatsutse ulamuliro wake. Izi zidzakhala choncho chifukwa panopo tili ndi umboni wokwanira wosonyeza kuti anthu otsutsa sangalamulire bwino ndipo ayenera kuwonongedwa mwamsanga.
YEHOVA WASONYEZA KALE KUTI NDI WACHIKONDI
7, 8. Kodi Yehova wasonyeza bwanji kuti amatikonda kwambiri?
7 Yehova wakhala akusonyeza chikondi chake m’njira zambiri. Mwachitsanzo, taganizirani za chilengedwe chokongolachi. Pali milalang’amba mabiliyoni ambiri ndipo uliwonse uli ndi mapulaneti komanso nyenyezi zambirimbiri. Imodzi mwa nyenyezi zimene zili mumlalang’amba wathu ndi dzuwa ndipo limathandiza kuti padzikoli pakhale zamoyo. Yehova ndi amene analenga zinthu zonsezi ndipo zimasonyeza kuti iye ndi wamphamvu, wanzeru komanso wachikondi. Choncho tinganenedi kuti “chilengedwere dziko kupita m’tsogolo, makhalidwe a Mulungu osaoneka ndi maso akuonekera bwino. Makhalidwe a Mulungu amenewa, ngakhalenso mphamvu zake zosatha ndiponso Umulungu wake, zikuonekera m’zinthu zimene anapanga.”—Aroma 1:20.
8 Yehova analenga dzikoli m’njira yoti pakhale zamoyo. Chilichonse padzikoli Mulungu anachipanga n’cholinga choti chizithandiza anthu ndiponso zinyama. Anakonzanso munda wokongola kuti anthu azikhalamo. Anthu amene anawalenga anali angwiro ndipo sakanafa. (Werengani Chivumbulutso 4:11.) Yehova ‘amaperekanso chakudya kwa zamoyo zonse ndipo kukoma mtima kwake kosatha kudzakhalapobe mpaka kalekale.’—Sal. 136:25.
9. Kodi Yehova amadana ndi chiyani, ndipo n’chifukwa chiyani tikutero?
9 Yehova ndi wachikondi koma amadana ndi zinthu zoipa. Mwachitsanzo, lemba la Salimo 5:4-6 limanena kuti: “Sindinu Mulungu wokondwera ndi zoipa . . . Mumadana ndi onse ochita zopweteka ena.” Yehova amadananso ndi “munthu wokhetsa magazi ndi wachinyengo.”
ZOIPA ZONSE ZITHA POSACHEDWAPA
10, 11. (a) Kodi anthu oipa zidzawathera bwanji? (b) Kodi Yehova adzadalitsa bwanji anthu olungama?
10 Popeza Yehova ndi wachikondi ndipo amadana ndi zoipa, pa nthawi yake adzachotsa zoipa zonse. Mawu ake amanena kuti: “Ochita zoipa adzaphedwa. Koma oyembekezera Yehova ndi amene adzalandire dziko lapansi. Patsala kanthawi kochepa, woipa sadzakhalakonso. . . . Adani a Yehova adzafanana ndi busa la msipu wobiriwira mochititsa kaso. Iwo adzatha. Adzazimiririka ndi kusanduka utsi.”—Sal. 37:9, 10, 20.
11 Koma Baibulo limalonjezanso kuti: “Olungama adzalandira dziko lapansi, ndipo adzakhala mmenemo kwamuyaya.” (Sal. 37:29) Anthu olungamawo “adzasangalala ndi mtendere wochuluka.” (Sal. 37:11) Zonsezi zidzatheka chifukwa chakuti Mulungu ndi wachikondi ndipo amafunira zabwino atumiki ake. Paja Baibulo limatiuzanso kuti: “Iye adzapukuta misozi yonse m’maso mwawo, ndipo imfa sidzakhalaponso. Sipadzakhalanso kulira, kapena kubuula, ngakhale kupweteka. Zakalezo zapita.” (Chiv. 21:4) Kunena zoona, anthu amene amadalira Yehova ndiponso kumumvera ali ndi tsogolo labwino kwambiri.
12. Kodi “munthu wosalakwa” amachita zotani?
12 Baibulo limanena kuti: “Ona munthu wosalakwa ndipo yang’anitsitsa munthu wolungama, pakuti tsogolo la munthu ameneyu ndi lamtendere. Koma anthu onse ochimwa adzafafanizidwa. M’tsogolo, anthu oipa adzaphedwa.” (Sal. 37:37, 38) “Munthu wosalakwa” amene akunenedwa palembali amaphunzira za Yehova ndi Yesu ndipo amachita zimene Mulunguyo amafuna. (Werengani Yohane 17:3.) Amakhulupiriranso mawu a pa 1 Yohane 2:17 akuti: “Dziko likupita limodzi ndi chilakolako chake, koma wochita chifuniro cha Mulungu adzakhala kosatha.” Choncho popeza mapeto ali pafupi kwambiri, tiyenera ‘kuyembekezera Yehova ndiponso kusunga njira zake.’—Sal. 37:34.
NJIRA YAIKULU IMENE MULUNGU WASONYEZERA CHIKONDI
13. Tchulani njira yaikulu imene Yehova wasonyezera chikondi.
13 Ngakhale kuti si ife angwiro, tikhoza kumvera Yehova. Tikhozanso kukhala naye pa ubwenzi wolimba chifukwa cha nsembe ya Yesu. Yehova anapereka nsembeyi n’cholinga choti amasule anthu omvera ku ukapolo wa uchimo ndi imfa. (Werengani Aroma 5:12; 6:23.) Popeza kuti Yesu anali wokhulupirika kumwamba kwa zaka zambirimbiri, Yehova sankakayikira kuti adzakhalanso wokhulupirika padziko lapansi. Yehova amakonda kwambiri Mwana wake Yesu ndipo anapwetekedwa mumtima ataona zinthu zopanda chilungamo zimene anthu anamuchitira. Koma zimene Yesu anachita zinasonyeza kuti munthu wangwiro akhoza kukhalabe wokhulupirika kwa Yehova ngakhale atakumana ndi mavuto aakulu kwambiri.
14, 15. Kodi imfa ya Yesu imatithandiza bwanji?
14 Yesu anasonyeza kuti Yehova ndiye woyenera kulamulira ndipo anakhalabe wokhulupirika mpaka imfa ngakhale kuti anakumana ndi mavuto aakulu. Tiyenera kuyamikira kwambiri chifukwa zimene Yesu anachitazi zinatithandizanso kuti tidzapeze moyo wosatha m’dziko latsopano. Mtumwi Paulo anafotokoza bwino kukula kwa chikondi chimene Yehova ndi Yesu anasonyeza. Iye ananena kuti: “Pamene tinali ofooka, Khristu anafera anthu osapembedza Mulungu pa nthawi yoikidwiratu. Pakuti n’chapatali kuti munthu wina afere munthu wolungama. Zoonadi, mwina wina angalimbe mtima kufera munthu wabwino. Koma Mulungu akuonetsa chikondi chake kwa ife, moti pamene tinali ochimwa, Khristu anatifera.” (Aroma 5:6-8) Nayenso mtumwi Yohane analemba kuti: “Mulungu anatisonyeza ife chikondi chake pakuti anatumiza m’dziko Mwana wake wobadwa yekha kuti tipeze moyo kudzera mwa iye. Chikondi chimenechi chikutanthauza kuti ife sitinakonde Mulungu, koma iye ndi amene anatikonda ndi kutumiza Mwana wake monga nsembe yophimba machimo athu.”—1 Yoh. 4:9, 10.
15 Yesu ananena kuti: “Mulungu anakonda kwambiri dziko mwakuti anapereka Mwana wake wobadwa yekha, kuti aliyense wokhulupirira iye asawonongeke, koma akhale ndi moyo wosatha.” (Yoh. 3:16) Ngakhale kuti zinali zopweteka kwambiri, Yehova anaperekabe Mwana wake chifukwa choti amatikonda. Chikondi chakechi sichidzatha mpaka kalekale ndipo mtumwi Paulo analemba kuti: “Ndatsimikiza mtima kuti imfa, moyo, angelo, maboma, zinthu zimene zilipo, zinthu zimene zikubwera m’tsogolo, mphamvu, msinkhu, kuzama, kapena cholengedwa china chilichonse, sichidzatha kutilekanitsa ndi chikondi cha Mulungu chimene chili mwa Khristu Yesu Ambuye wathu.”—Aroma 8:38, 39.
UFUMU WAYAMBA KALE KULAMULIRA
16. Kodi Ufumu wa Mesiya n’chiyani, nanga Mfumu yake ndi ndani?
16 Ufumu wa Mesiya ndi boma limene Mulungu wakhazikitsa ndipo umasonyezanso kuti iye amatikonda kwambiri. Yehova wasankha Yesu kuti akhale mfumu ndipo m’pomveka chifukwa chakuti Mwana wakeyu amakonda kwambiri anthu ndipo ndi woyeneradi kulamulira. (Miy. 8:31) Yehova wasankhanso anthu 144,000 kuti akalamulire ndi Yesu kumwamba. Iwo akamaukitsidwa amakumbukira mmene moyo wa anthu umakhalira. (Chiv. 14:1) Yesu ali padzikoli ankaphunzitsa kwambiri za Ufumu umenewu ndipo anauza ophunzira ake kuti azipemphera kuti: “Atate wathu wakumwamba, dzina lanu liyeretsedwe. Ufumu wanu ubwere. Chifuniro chanu chichitike, monga kumwamba, chimodzimodzinso pansi pano.” (Mat. 6:9, 10) Tikuyembekezera kwambiri madalitso amene tidzapeze mapemphero amenewa akadzayankhidwa.
17. Kodi ulamuliro wa Yesu ndi wosiyana bwanji ndi wa anthu?
17 Ulamuliro wa Yesu ndi wosiyana kwambiri ndi wa anthu. Tikutero chifukwa chakuti anthu akamalamulira amayambitsa nkhondo zimene zimaphetsa anthu ambirimbiri. Koma Yesu amasamalira bwino anthu ake chifukwa choti amatsanzira makhalidwe a Yehova, makamaka khalidwe la chikondi. (Chiv. 7:10, 16, 17) Paja Yesuyo ananena kuti: “Bwerani kwa ine nonsenu ogwira ntchito yolemetsa ndi olemedwa, ndipo ndidzakutsitsimutsani. Senzani goli langa ndipo phunzirani kwa ine, chifukwa ndine wofatsa ndi wodzichepetsa, ndipo mudzatsitsimulidwa, pakuti goli langa ndi lofewa ndipo katundu wanga ndi wopepuka.” (Mat. 11:28-30) Mawu amenewa ndi olimbikitsa kwambiri.
18. (a) Kodi Ufumu wa Mulungu wakhala ukuchita chiyani kuchokera pamene unakhazikitsidwa? (b) Kodi tidzakambirana chiyani m’nkhani yotsatira?
18 Ulosi wa m’Baibulo umasonyeza kuti Ufumu wa Mulungu unakhazikitsidwa mu 1914. Kuchokera nthawi imeneyo, pakhala ntchito yosonkhanitsa anthu ena okalamulira limodzi ndi Yesu komanso a “khamu lalikulu” amene adzapulumuke pa mapeto n’kudzakhala m’dziko latsopano. (Chiv. 7:9, 13, 14) Kodi panopa chiwerengero cha khamu lalikululi chafika pati? Nanga anthu amene ali m’gulu limeneli ayenera kuchita chiyani? Nkhani yotsatira idzayankha mafunso amenewa.


text:
MUTU 139
Yesu Adzabweretsa Paradaiso Kenako Adzamaliza Kugwira Ntchito Imene Anapatsidwa
ZIMENE ZIDZACHITIKIRE NKHOSA KOMANSO MBUZI
ANTHU AMBIRI ADZASANGALALA M’PARADAISO PADZIKO LAPANSI
YESU ADZASONYEZA KUTI NDI NJIRA, CHOONADI NDI MOYO
Satana ankafunitsitsa kuti Yesu asachite zimene anabwerera padziko lapansi. Iye anayamba kuyesa Yesu atangobatizidwa kumene ndipo nthawi imeneyi, Yesu anali asanayambe utumiki wake. Ndipotu Mdyerekezi anayesa Yesu mobwerezabwereza. Patapita nthawi Yesu ananena kuti: “Wolamulira wa dziko akubwera. Iye alibe mphamvu pa ine.”—Yohane 14:30.
Mtumwi Yohane anaona masomphenya omwe anasonyeza zimene zidzachitikire ‘chinjokacho, njoka yakale ija, iye wotchedwa Mdyerekezi ndi Satana.’ Yohane anaona mdani wankhanzayu, yemwe wakhala akuvutitsa anthu kwa nthawi yaitali, akuponyedwa pansi kuchoka kumwamba, “ali ndi mkwiyo waukulu podziwa kuti wangotsala ndi kanthawi kochepa.” (Chivumbulutso 12:9, 12) Akhristu ali ndi zifukwa zimene zimawachititsa kukhulupirira kuti akukhala mu “kanthawi kochepa” komanso kuti posachedwapa ‘chinjokacho, njoka yakale ija’ chidzaponyedwa kuphompho komwe sichidzatha kuchita kalikonse kwa zaka 1,000. Pa nthawi imeneyi Yesu adzakhala akulamulira mu Ufumu wa Mulungu.—Chivumbulutso 20:1, 2.
Kodi zinthu zidzakhala bwanji padziko lapansi pa nthawi imeneyi? Yesu anayankha funso limeneli. Pofotokoza fanizo la nkhosa ndi mbuzi, Yesu anasonyeza zomwe zidzachitikire anthu olungama omwe ali ngati nkhosa, amene amagwirizana komanso kuchitira zabwino abale ake a Yesu. Anasonyezanso zimene zidzachitikire anthu omwe ali ngati mbuzi. Iye anati: “Iwowa [anthu omwe ali ngati mbuzi] adzachoka kupita ku chiwonongeko chotheratu, koma olungama [anthu omwe ali ngati nkhosa] ku moyo wosatha.”—Mateyu 25:46.
Mawu amenewa akutithandiza kumvetsa zimene Yesu anauza chigawenga chomwe chinapachikidwa pambali pake chija. Yesu sanalonjeze munthu ameneyu madalitso amene analonjeza atumwi ake okhulupirika, omwe ndi kukalamulira pamodzi naye mu Ufumu wakumwamba. M’malomwake Yesu analonjeza munthu amene anasonyeza kulapayu kuti: “Ndithu ndikukuuza lero, Iwe udzakhala ndi ine m’Paradaiso.” (Luka 23:43)Munthuyu anakhala ndi chiyembekezo chodzakhala ndi moyo m’Paradaiso, omwe ndi malo okongola kwambiri. Apatu n’zoonekeratu kuti anthu amene akuchita zinthu ngati nkhosa masiku ano, omwe akupita “ku moyo wosatha,” adzakhalanso m’Paradaiso ameneyu.
Zimenezi zikugwirizana ndi zimene mtumwi Yohane ananena pofotokoza mmene moyo udzakhalire padziko lapansi. Iye anati: “Chihema cha Mulungu chili pakati pa anthu. Iye adzakhala pamodzi nawo, ndipo iwo adzakhala anthu ake. Zoonadi, Mulunguyo adzakhala nawo. Iye adzapukuta misozi yonse m’maso mwawo, ndipo imfa sidzakhalaponso. Sipadzakhalanso kulira, kapena kubuula, ngakhale kupweteka. Zakalezo zapita.”—Chivumbulutso 21:3, 4.
Munthu amene anali chigawenga uja adzafunika kuukitsidwa kuti adzasangalale ndi moyo m’Paradaiso koma padzakhalanso anthu ambiri amene adzaukitsidwe. Tikutero chifukwa Yesu ananena kuti: “Idzafika nthawi pamene onse ali m’manda achikumbutso adzamva mawu ake ndipo adzatuluka. Amene anali kuchita zabwino adzauka kuti alandire moyo. Amene anali kuchita zoipa adzauka kuti aweruzidwe.”—Yohane 5:28, 29.
Nanga atumwi okhulupirika komanso anthu ena ochepa omwe adzakhale kumwamba ndi Yesu azidzatani? Baibulo limanena kuti: “Adzakhala ansembe a Mulungu ndi a Khristu, ndipo adzalamulira monga mafumu limodzi naye zaka 1,000.” (Chivumbulutso 20:6) Anthu amenewa, omwe adzalamulire ndi Khristu, anakhalapo anthu [amuna ndi akazi] padziko lapansi. Choncho adzakhala olamulira omvetsa zinthu komanso achifundo.—Chivumbulutso 5:10.
Yesu adzagwiritsa ntchito dipo limene anapereka pochotsa uchimo umene anthu anatengera kwa Adamu ndi Hava. Iye pamodzi ndi anthu amene adzalamulire naye adzathandiza anthu onse okhulupirika kuti akhale opanda uchimo. Kenako anthu adzasangalala ndi moyo mmene Mulungu ankafunira poyamba pamene anauza Adamu ndi Hava kuti adzaze dziko lapansi. Ndipo imfa, yomwe inabwera chifukwa cha kuchimwa kwa Adamu, siidzakhalaponso.
Zimenezi zikadzachitika ndiye kuti Yesu adzakhala atamaliza kugwira ntchito imene Yehova anamupatsa. Zaka 1,000 zikadzatha, Yesu adzapereka Ufumu komanso banja la anthu angwiro kwa Atate wake. Yesu akadzachita zimenezi adzasonyeza kuti ndi wodzichepetsa kwambiri. Pofotokoza za khalidwe la kudzichepetsa lomwe Yesu adzasonyezeli, mtumwi Paulo analemba kuti: “Zinthu zonse zikadzakhala pansi pake, Mwanayonso adzadziika pansi pa amene anaika zinthu zonse pansi pake, kuti Mulungu akhale zinthu zonse kwa aliyense.”—1 Akorinto 15:28.
Kunena zoona Yesu ali ndi udindo waukulu pokwaniritsa zolinga za Mulungu. Zolinga zimenezi zikamadzakwaniritsidwa, Yesu adzapitirizabe kukhala “njira, choonadi ndi moyo.”—Yohane 14:6.
Onaninso
Kodi Mulungu Ali ndi Cholinga Chotani Chokhudza Dziko Lapansili?
Baibulo limafotokoza chifukwa chake Mulungu analenga dzikoli, nthawi imene mavuto adzathe, mmene zinthu zidzakhalire padzikoli komanso anthu amene adzakhale m’dziko la paradaiso.


text:
Changelog Kusinthidwa pa 2 / 20 / 2015: Added 5 repaints watsopano (219, 221, MLM, 229 ndi 236), ndikusinthidwa Buku, zinthu zatsopano: anawonjezera TacPack mphamvu, ndi pokha-pa kungakhale ntchito popanda kuikidwa VRS TackPack, bwino kuthawa mphamvu ndi FD, mphemvu angapo lokhazikika poyerekeza Baibulo 1.00, kusinthidwa za masiku ano.
Wodziwika bwino Fokker D.21 kuphatikizapo zitsanzo ziwiri, mmodzi mwa 1938 ndi zina 1940. Mawonekedwe HD ndi 3D zitsanzo anapangidwa blender ndi Daan Kaasjager. Zikuphatikizapo makanema ojambula pamanja, zotsatira, gauges ndi phokoso mwambo.
Pakuti FSX kupeza chikalata pazipita mawonekedwe mutha kusintha file FSX.CFG mu mzereTEXTURE_MAX_LOAD = 1024wogwirizira ndiTEXTURE_MAX_LOAD = 2048.
FSX.CFG ili pansi pa mawindo 7: "C: Ogwiritsa AppData woyendayenda Microsoft FSX" Musaiwale kuti ndiwerengeNotes.pdf DCB Fokker D.21 Pilot a
The womenya Fokker D.XXI udaikidwa mu 1935 ntchito ndi Royal Netherlands East Indies Army Air Force (Militaire Luchtvaart galimoto het Koninklijk Nederlands-Indisch Leger, ml-KNIL). Mwaichi, udaikidwa ngati mtengo ndi zazing'ono, koma makolokoto ndege, amene anali olemekezeka ntchito kwa nthawi. Kuyamba ntchito ntchito mu zaka zoyambirira za nkhondo yachiwiri, iwo anapereka utumiki yeoman kwa Luchtvaartafdeling onse (Dutch Army Aviation Group) ndi Chifinishi Air Force, ndi ochepa zinamangidwa ndi fakitale El Carmolí asanafike anagwa m'manja kupanduka pa Spanish Civil nkhondo.


text:
The ndege chitsanzo amawaganizira, pafupifupi cockpit chokwanira, ndi zabwino pokha-on. Zikuphatikizapo repaints asanu ndi zitsanzo ziwiri:: Swiss Air Force, Botswana akuphatikiza Force, Alaska State Nkhalango (n'zotheka kusiya akasinja), Austria Air Force, Abu Dhabi Air Force (UAE), US Civil Register (Benpuppy msonkho), Uruguay Air Force, se Zitsulo.
The Pilatus PC-7 Turbo Mphunzitsi ndi otsika mapiko tandem mpando maphunziro ndege, chopangidwa ndi Pilatus ndege la Switzerland. ndegeyo amatha zonse ntchito zazikulu maphunziro kuphatikizapo aerobatics, chida, mwatsatanetsatane ndi usiku ndege. Wakhala osankhidwa ndi mphamvu mlengalenga zoposa makumi awiri monga AB initio mphunzitsi - kuyambira kumayambiriro a ndege mu 1978 pafupi 500 zakhala zikugulitsidwa ndi ambiri akadali mu utumiki.
Pa miliyoni hours akhala zimauluka ndi PC-7s padziko lonse.
Author Tim Piglet Conrad - Piglets achilendo ndege


text:
Bwanji Ngati Akundikakamiza Kuti Ndigone Naye?
Mwina mungaganize kuti, “Kodi ndingololera? Ndikuona kuti palibe vuto lililonse chifukwa anzanga onse akumagonana.”
Ganizirani izi:
Zoona zake: Sikuti anzanu onse amagonana.
N’zoona kuti mungawerenge nkhani zina zosonyeza kuti anthu ambiri amagonana. Mwachitsanzo, zotsatira za kafukufuku wina amene anachitika m’dziko la United States zinasonyeza kuti pa ana asukulu atatu alionse amene akumaliza maphunziro awo a kusekondale, ana awiri amakhala atayamba kale kugonana. Koma zimenezi zikusonyezanso kuti mwana wasukulu mmodzi pa ana atatu alionse amakhala woti sanagonanepo ndi munthu.
Kodi chimachitika n’chiyani kwa achinyamata amene amagonana? Malinga ndi kafukufuku, zikuoneka kuti ambiri mwa achinyamata amenewa amakumana ndi mavuto osiyanasiyana monga otsatirawa.
Kuvutika Maganizo. Achinyamata ambiri amene anachitapo zachiwerewere amanena kuti ananong’oneza bondo pambuyo pake.
Kukayikirana. Achinyamata akachita chiwerewere, amayamba kudzifunsa kuti, ‘Kodi amene ndagona nayeyu wagona ndi anthu angati?’
Kukhumudwitsidwa. Ngakhale kuti sanganene, atsikana ambiri amafuna mnyamata amene angawateteze, osati kuwadyera masuku pamutu. Ndipo anyamata ambiri akagona ndi mtsikana, sakopeka nayenso ndipo amayamba kumuona ngati wopanda ntchito.
Dziwani izi: Thupi lanu ndi lamtengo wapatali, choncho si nzeru kugonana ndi munthu musanakwatirane. Yesetsani kumvera lamulo la Mulungu lakuti mupewe dama. Mukadzakwatira mudzakhala ndi ufulu wogonana ndi mwamuna kapena mkazi wanu. Ndipo muzidzachita zimenezi mosangalala, popanda kuopa mavuto amene anthu amene amagonana asanakwatirane amakumana nawo.—Miyambo 7:22, 23; 1 Akorinto 7:3.


text:
BAIBULO LIMASINTHA ANTHU
Panopa Ndimaona Kuti Ndingathe Kuthandiza Ena
CHAKA CHOBADWA: 1981
DZIKO: GUATEMALA
POYAMBA: NDINAKUMANA NDI MAVUTO AAKULU NDILI MWANA
KALE LANGA:
Ndinabadwira m’tauni ya Acul, yomwe ili m’dera lamapiri chakumadzulo kwa dziko la Guatemala. Makolo anga anali a mfuko la Ixil, ndipo fukoli ndi lochokera mumtundu wa Amaya. Ndimalankhula Chisipanishi komabe ndili mwana ndinkalankhula chinenero china chakumudzi kwathu. Pamene ndinkakula n’kuti ku Guatemala kukuchitika nkhondo yapachiweniweni ndipo inachitika kwa zaka 36. Anthu ambiri a mfuko lathu anafa pankhondoyi.
Ndili ndi zaka 4, mchimwene wanga yemwe pa nthawiyo anali ndi zaka 7, ankaseweretsa bomba ndipo linaphulika mwangozi. Mchimwene wangayo anamwalira ndipo ineyo ndinachita khungu. Patapita nthawi ndinayamba kukhala pasukulu ina ya ana osaona mumzinda wa Guatemala. Kumeneku n’kumene ndinaphunzira kuwerenga zilembo za anthu osaona. Aphunzitsi a pasukuluyi sankandilola kuti ndizicheza ndi anzanga komanso anzangawo ankandisala. Sindinkadziwa kuti ankachitiranji zimenezo. Chaka chilichonse, tinkaloledwa kupita ku holide kwa miyezi iwiri basi. Chifukwa choti ndinkasowa wocheza naye, ndinkalakalaka nditabwerera kunyumba kuti ndikaone mayi anga omwe ankandikonda kwambiri. Ndili ndi zaka 10 zokha, mayi anga anamwalira ndipo ndinamva chisoni kwambiri. Ndinavutika maganizo kwambiri chifukwa ndinaona kuti ndataya munthu wofunika kwambiri pa moyo wanga.
Ndili ndi zaka 11, ndinabwereranso kwathu kumene ndinakayamba kukhala ndi mchimwene wanga wina. Mchimwene wangayu ankandisamalira bwino komabe ndinkavutikabe maganizo. Nthawi zambiri ndinkalira ndipo ndinkapemphera kwa Mulungu kuti ndidziwe kuti n’chifukwa chiyani mayi anga anamwalira komanso chifukwa chake ndili wakhungu. Anthu ena ankandiuza kuti Mulungu ndi amene anakonza zoti ndikumane ndi mavutowa. Zimenezi zinkandipangitsa kuona kuti Mulungu ndi wankhanza kwambiri. Ndinkafuna kudzipha koma njira ndi imene inkandisowa.
Ndinkavutika maganizo kwambiri ndikaganizira zoti ndine wosaona. Komanso ndili wamng’ono, nthawi zambiri anthu ankandichitira zachipongwe komanso kundigwiririra. Sindinkauza aliyense zomwe zinkandichitikirazi chifukwa ndinkaona kuti palibe akanandithandiza. Anthu sankakonda kundilankhula ndipo inenso sindinkalankhula ndi aliyense. Ndinkadzipatula ndipo sindinkakhulupirira aliyense.
MMENE BAIBULO LINASINTHIRA MOYO WANGA:
Nthawi ina nditatsala pang’ono kukwanitsa zaka 15, kusukulu kwathu kunabwera banja lina la Mboni. Mphunzitsi wathu wina yemwe ankadziwa zomwe ndinkakumana nazo, anauza a Mboniwo kuti adzabwerenso kudzacheza nane. A Mboniwo atabwera anandiuza zimene Baibulo limanena. Anandiphunzitsa kuti akufa adzauka komanso kuti osaona adzayamba kuona. (Yesaya 35:5; Yohane 5:28, 29) Zimene anandiuza zinandigwira mtima, koma sindinathe kufunsa zambiri chifukwa sindinkakonda zolankhula. Komabe, ankabwerabe kudzandiphunzitsa Baibulo. Banjali linkayenda mtunda woposa makilomita 10, kudutsa m’mapiri kuti adzandiphunzitse.
Mchimwene wanga anandiuza mmene anthuwo ankaonekera. Anandiuza kuti amavala bwino ngakhale kuti amaoneka kuti ndi osauka. Komabe ankaoneka kuti amandiganizira moti ankandibweretsera mphatso. Ndinkaona kuti ndi Akhristu enieni okha amene angachite zimenezi.
Pophunzira Baibulo, ndinkagwiritsa ntchito mabuku a anthu osaona. Ndinkamvetsa ndithu zomwe ndinkaphunzira, kungoti panali zinthu zina zomwe zinkandivuta kuvomereza. Mwachitsanzo, zinkandivuta kuvomereza kuti Mulungu amandiganizira komanso zoti pangapezeke anthu ena omwe angandithandizedi kudziwa Mulungu. Ndinamvetsa chifukwa chake Yehova amalola kuti zoipa zizichitika, komabe zinkandivuta kuvomereza kuti Yehova ndi Atate wachikondi. *
Koma m’kupita kwa nthawi, zimene ndinaphunzira m’Baibulo zinandithandiza kusintha maganizo. Mwachitsanzo, ndinaphunzira kuti Mulungu sasangalala anthu akamavutika. Pa nthawi ina pamene atumiki ake ankazunzidwa, Mulungu anati: “Ndaona nsautso ya anthu anga . . . ndikudziwa bwino zowawa zawo.” (Ekisodo 3:7) Kenako ndinayamba kuona kuti Yehova ndi Mulungu wabwino kwambiri ndipo ndinaganiza zoti ndidzipereke kwa iye kuti ndizimutumikira. Ndinabatizidwa mu 1998 n’kukhala wa Mboni za Yehova.
Patatha chaka nditabatizidwa, ndinakachita nawo maphunziro a anthu osaona pafupi ndi mzinda wa Escuintla. Akulu a mumpingo wathu anadziwa kuti zikundivuta kuti ndizipita kukasonkhana ndi a Mboni anzanga. Mpingo wapafupi unali kumapiri komwe kunkachokera banja lomwe linkandiphunzitsa lija ndipo kunkanditalikira kwambiri. Choncho akuluwo anapempha banja lina lomwe linkakhala ku Escuintla kuti ndizikakhala nalo n’cholinga choti ndizikapezeka pamisonkhano. Mpaka lero banjali limandisamalirabe ngati mwana wawo weniweni.
Dzuwa likhoza kulowa nditati ndinene zabwino zonse zimene a Mboni anzanga akhala akundichitira. Zimenezi zandithandiza kutsimikizira kuti a Mboni ndi Akhristu oona.—Yohane 13:34, 35.
PHINDU LIMENE NDAPEZA:
Panopa sindidzionanso ngati munthu wachabechabe. Ndazindikira kuti pali zinthu zambiri zomwe ndingathe kuchita. Mwachitsanzo, ndimathera nthawi yanga yonse ndikulalikira komanso kuphunzitsa anthu mfundo za m’Baibulo. Zimenezi zimandithandiza kuti ndisamangoganizira za mavuto anga. Komanso ndine mkulu mumpingo wathu moti nthawi zambiri ndimakamba nkhani zochokera m’Baibulo kumpingo kwathu komanso kumipingo ina. Ndimakambanso nkhani pamisonkhano ikuluikulu.
Mu 2010, ndinalowa nawo Sukulu Yophunzitsa Utumiki (panopa imatchedwa Sukulu ya Akhristu Olalikira za Ufumu) yomwe inachitikira ku El Salvador. Sukuluyi inandithandiza kuti ndizitha kugwira bwino ntchito mumpingo. Inandithandizanso kuona kuti Yehova ndi Mulungu wachikondi amene akhoza kuphunzitsa aliyense kuti agwire ntchito yake.
Yesu anati: “Kupatsa kumabweretsa chimwemwe chochuluka kuposa kulandira.” (Machitidwe 20:35) Poyamba ndinkaona ngati n’zosatheka kukhala wosangalala, koma panopa ndine wosangalala chifukwa ndimathandiza ena.
^ ndime 13 Kuti mudziwe chifukwa chake Mulungu amalola kuti zoipa zizichitika, onani mutu 11 m’buku lakuti, Kodi Baibulo Limaphunzitsa Chiyani Kwenikweni? Bukuli ndi lofalitsidwa ndi Mboni za Yehova.
Onaninso
Kodi Mungatani Kuti Muzisangalala?
Kodi malangizo a m’Baibulo angatithandizedi kukhala osangalala? Nkhaniyi ili ndi mfundo 4 zimene zingathandize munthu kukhala wosangalala.


text:
CHUMA CHOPEZEKA M’MAWU A MULUNGU | YOBU 28-32
Yobu Ndi Chitsanzo Chabwino pa Nkhani ya Kukhala ndi Mtima Wosagawanika
Yobu ankatsatira mfundo za makhalidwe abwino za Yehova ndi mtima wonse
Iye ankakonda kwambiri mkazi wake ndipo sanalole kuti maso ake aziyang’ananitsitsa akazi ena mowalakalaka
Yobu ndi chitsanzo chabwino pa nkhani ya kukhala bwino ndi ena
Anali wodzichepetsa, wachilungamo ndiponso wachifundo. Ankakonda anthu onse, olemera ndi osauka omwe
Yobu anali woolowa manja ndiponso sanali wodzikonda
Ankathandiza anthu ovutika


text:
Agulugufe Ochita Zinthu Mogometsa
KWA NTHAWI yaitali anthu ambiri a ku Ulaya akhala akuchita chidwi kwambiri ndi agulugufe enaake ndipo ankadabwa kuti nyengo yozizira ikamayamba agulugufewa amapita kuti. Kodi amafa chifukwa cha kuzizira? Koma pa kafukufuku wina amene wachitika posachedwapa apeza zimene agulugufewa amachita, zomwe n’zochititsa chidwi kwambiri. Chaka chilichonse iwo amasamuka n’kuyenda mtunda wautali kwambiri kuchoka kumpoto kwa Ulaya kupita ku Africa.
Ochita kafukufukuyo anaphatikiza zimene anapeza zokhudza agulugufewa ndi zomwe anthu ena omwe amachitanso nawo chidwi anawauza. Zimene anapeza zinasonyeza kuti agulugufewa, omwe amakhalapo ambirimbiri, amasamuka nyengo yotentha ikamatha n’kuyamba ulendo wautali kwambiri wopita ku Africa. Zimakhala zovuta kuti anthu aone agulugufewa chifukwa nthawi zambiri amauluka m’mwamba kwambiri, mamita oposa 500. Agulugufewa amadikira mphepo inayake imene imawathandiza kuti aziuluka pa liwiro la makilomita 45 pa ola limodzi. Ulendowu ndi wautali makilomita 15,000, ndipo umayambira kumpoto kwa Ulaya mpaka kukafika kum’mwera kwa West Africa. Ulendo umenewu ndi wautali kuwirikiza kawiri ulendo umene agulugufe ena amene amapezeka ku North America amayenda. Kuti agulugufewa ayende ulendo wochoka ku Ulaya kupita ku Africa n’kubwereranso ku Ulaya, pamatenga mibadwo 6 ya agulugufewa.
Pulofesa wa pa yunivesite ina ya ku England, dzina lake Jane Hill, ananena kuti: “Agulugufewa amayenda ulendowu osatopa ndipo ali pa ulendowu, amaswa ana kenako n’kumapitirira.” Chaka chilichonse, gulu lonse la agulugufewa limachita zimenezi ndipo limachoka ku Ulaya kupita ku Africa n’kubwereranso ku Ulaya.
Mkulu wa malo ena ofufuza zokhudza agulugufe, dzina lake Richard Fox, anati: “Ngakhale agulugufewa amayenda ulendo wautali chonchi, ndi ang’onoang’ono kwambiri ndipo kaubongo kawo n’kakang’ono kwambiri kuposa kanjere kampiru. Komanso alibe mwayi wophunzira za ulendowu kuchokera kwa makolo awo chifukwa makolowo amafa mkati mwa ulendowu.” Iye ananenanso kuti poyamba anthu ankaganiza kuti agulugufewa amangokankhidwa ndi mphepo imene imawathandiza kuti asafe ndi nyengo yozizira. Koma kafukufuku amene wachitika posachedwayu anasonyeza kuti agulugufe amenewa ndi anzeru kwambiri ndipo amadziwa zimene akuchita.


text:
ZIMENE ACHINYAMATA AMADZIFUNSA
Kodi Ndafika Poti N’kukhala ndi Chibwenzi?
Kodi kukhala pachibwenzi n’kutani?
Mumakonda kuyenda ndi munthu winawake amene si mnyamata kapena mtsikana mnzanu. Kodi ndiye kuti muli pachibwenzi?
Mwakopeka ndi munthu winawake amene si mnyamata kapena mtsikana mnzanu ndipo kangapo patsiku, mumalankhulana kapena kutumizirana mauthenga pafoni. Kodi ndiye kuti muli pachibwenzi?
Nthawi zonse mukakhala pagulu ndi anzanu, mumangocheza ndi munthu yemweyemweyo, koma si mnyamata kapena mtsikana mnzanu. Kodi ndiye kuti muli pachibwenzi?
N’zosakayikitsa kuti simunavutike kuyankha funso loyambalo, koma mwina munaganizira kaye mozama musanayankhe mafunso enawo. Kodi kukhala pachibwenzi n’kutani kwenikweni?
Kukhala pachibwenzi kumatanthauza kumangocheza m’njira ina iliyonse ndi munthu mmodzi amene mwakopeka naye ndipo nayenso wakopeka nanu.
Choncho yankho la mafunso onse atatu amene ali pamwambawa ndi lakuti inde. Ngati mumalankhulana nthawi zonse, kaya pafoni kapena pamasom’pamaso, kaya poyera kapena mobisa, ndipo inuyo ndi mnzanuyo mumadziwa kuti mumakondana m’njira yodziwa awirinu, ndiye kuti muli pachibwenzi.
Kodi cholinga chokhala pachibwenzi n’chiyani?
Mnyamata ndi mtsikana amene akufuna kukhala pachibwenzi ayenera kukhala ndi cholinga chabwino, chofuna kudziwana ngati ali oyenerana kumanga banja.
N’zoona kuti anzanu ena angamachite zibwenzi alibe cholinga chabwino. Mwinamwake amangosangalala kukhala ndi chibwenzi popanda cholinga chodzakwatirana. Ena amangoona chibwenzi chawocho ngati chinthu chinachake chodzitamira nacho, mwinanso ngati chikho chimene apambana pampikisano.
Nthawi zambiri zibwenzi zotere sizichedwa kutha. Mtsikana wina, dzina lake Heather, anati: “Achinyamata ambiri amene amakhala ndi zibwenzi amathetsa zibwenzizo pakangotha mlungu umodzi kapena iwiri. Motero amayamba kuona chibwenzi ngati chinthu chosakhalitsa, ndipo tingati zimenezi zimawapangitsa kukhala ndi mtima wofuna kudzathetsa banja m’tsogolo, osati mtima wofuna kukhala ndi banja lolimba.”
Dziwani kuti mukakhala pachibwenzi ndi munthu, maganizo ake onse amakhala pa inuyo. Choncho, onetsetsani kuti muli ndi cholinga chabwino mukamayamba chibwenzi.
Taganizirani izi: Kodi mungamve bwanji munthu wina ataseweretsa maganizo anu ngati chidole choseweretsa ana chimene amati akatopa nacho amachisiya? Choncho inuyo musayese dala kuseweretsa maganizo a wina. Baibulo limati chikondi “sichichita zosayenera.”
Mtsikana wina dzina lake Chelsea anati: “Nthawi zina ndimaganiza kuti anthu ayenera kuchita chibwenzi pofuna kungosangalala. Koma sizoona chifukwa mnzanuyo amazitenga kuti n’zenizeni.”
Mfundo yothandiza: Kuti mukonzekere kukhala pachibwenzi, werengani lemba la 2 Petulo 1:
Kodi ndafika pa msinkhu woti n’kukhala pachibwenzi?
Kodi mukuganiza kuti wachinyamata angakhale ndi chibwenzi ali ndi zaka zingati?
Ndiyeno funsani bambo kapena mayi anu funso lomweli.
N’kutheka kuti yankho lanu n’losiyana ndi la makolo anu. Kapena mwina silinasiyane kwenikweni chifukwa muli m’gulu la achinyamata ambiri anzeru amene akudikira kuti adzakhale ndi chibwenzi akadzakula n’kufika podzidziwa bwinobwino.
Izi n’zimene mtsikana wina wazaka 17, dzina lake Danielle, anaganiza kuchita. Iye anati: “Ndikakumbukira za mmene ndinkaganizira zaka ziwiri zapitazo ndimaona kuti zinthu zimene ndikanakonda mwa mwamuna woti ndikwatirane naye, n’zosiyana ndi zimene ndingakonde panopo. Ngakhale panopo sindikukhulupirira kuti ndingathe kusankha bwino pankhani imeneyi. Ndikadzafika poona kuti ndasiya kusinthasintha maganizo kwazaka zingapo, m’pamene ndidzayambe kuganiza zokhala pachibwenzi.”
Kudikira n’kwabwino pa chifukwa chinanso. Baibulo limatchula mawu oti “pachimake cha unyamata” pofotokoza nthawi imene chilakolako cha kugonana chimayamba kukhala champhamvu kwambiri. (1 Akorinto 7:36) Pa nthawi imeneyi, kumangocheza ndi munthu mmodzimodzi amene si mnyamata kapena mtsikana mnzanu kukhoza kukolezera chilakolako chimenechi mpaka kuchita tchimo.
N’zoona kuti anzanu ena sangaone vuto lililonse kuchita zimenezi. Ambiri mwa iwo amafunitsitsa atagonana ndi munthu wina n’cholinga choti adziwe kuti zimakhala bwanji anthu akamagonana. Koma mukhoza kupewa maganizo amenewa. (Aroma 12:2) Ndipotu, Baibulo limakulimbikitsani kuti: “Thawani dama.” (1 Akorinto 6:18) Mukadikira mpaka kudutsa pachimake pa unyamata, mukhoza ‘kudziteteza ku tsoka.’
N’chifukwa chiyani muyenera kudikira kaye?
Kukakamizika kukhala ndi chibwenzi musanakonzekere, kuli ngati kukukakamizani kulemba mayeso omaliza a maphunziro enaake omwe mwangoyamba kumene kuphunzira. N’zodziwikiratu kuti zimenezi sizingakusangalatseni. Mungafunike kuphunzira mokwanira kuti mudziwe bwino zinthu zimene zingadzabwere pa mayesowo.
N’chimodzimodzinso ndi kukhala pachibwenzi.
Kukhala pachibwenzi si nkhani yamasewera. Choncho, musanayambe kuganiza zopeza chibwenzi, muyenera kuphunzira kaye zinthu zofunika kwambiri. Muyenera kuphunzira zimene mungachite kuti muzigwirizana bwino ndi anthu.
Zimenezi zingakuthandizeni kuti pamene mwapeza munthu woyenera, chibwenzi chanu chidzayende bwino kwambiri. Ndipotu, kuti anthu akhale ndi banja losangalala amafunika kukhala mabwenzi abwino.
Kudikira kaye musanakhale pachibwenzi, sikuti kumakupherani ufulu. M’malo mwake kumakupatsani ufulu wambiri woti ‘musangalale ndi unyamata wanu.’ (Mlaliki 11:9) Ndipo mumakhala ndi nthawi yosintha kuti mukhale munthu wabwino ndiponso kuti ubwenzi wanu ndi Yehova Mulungu, womwe ndi wofunika kwambiri, ukhale wolimba.
Pakalipano, mungamasangalale kucheza ndi anyamata kapena atsikana osiyanasiyana. Kodi mungatani kuti muzicheza nawo m’njira yabwino? Muzicheza nawo pagulu loyang’aniridwa bwino la anthu amisinkhu yosiyanasiyana. Mtsikana wina dzina lake Tammy anati: “Ndimaona kuti kucheza pagulu n’kosangalatsa kwambiri. Zimakhala bwino kukhala ndi anzako ambiri.” Monica nayenso anavomereza kuti: “Kucheza pagulu n’kwabwino kwambiri chifukwa mumatha kudziwana ndi anthu amakhalidwe osiyanasiyana.”
Koma ngati muyamba mudakali wamng’ono kumangocheza ndi munthu mmodzimodzi, mukhoza kudzanong’oneza bondo m’tsogolo. Choncho, fatsani kaye. Gwiritsani ntchito nthawi imeneyi kuphunzira mmene mungakhalire paubwenzi wabwino ndi anthu osiyanasiyana. Ndiyeno mukadzayamba kuganiza zokhala ndi chibwenzi, mudzakhala mutadzidziwa bwino ndiponso mutadziwa bwino makhalidwe amene mungafune mwa munthu amene mudzakwatirane naye.
Onaninso
Kodi Munthu Ameneyu Ndi Woyenera Kuti Ndimange Naye Banja?
Kodi n’chiyani chimene chingakuthandizeni kuti mudziwe makhalidwe enieni a mnzanuyo?